Balio enfatikoa duten zenbatzaileak [Sareko Euskal Gramatika]\nEuskaraz erabiltzen ditugun zenbatzaile batzuek balio enfatikoa dute. Horiek ikusiko ditugu hemen.\nBatzuetan plurala adierazten dute. Lafittek bi, bortz, zazpi, hamaika, hogeita bortz, ehun eta mila aipatzen ditu. Hainbat esapide egin aurkituko ditugu balio enfatiko horrekin. Zuberoan biga bostetan ere erabiltzen da:\nGauza oiek guziak egiten begira zegoan, zorigaitzean, Saulen morroi kutun Doeg zeritzan, eta bost negar gero eragin zituena. (Testamentu Zarreco eta Berrico condaira, Lardizabal)\n-Santakrutz apaiza kupidagabea dela entzun izan dut hamaika aldiz - esan nion orduan - baina Lizarraga “beatoa” ere, ez da askoz leunagoaøø.! (Putzu, "Txillardegi")\nBereak eta bost esan dizkiotzu Trapu zar orri! Nik ez dakit gure aita nola fio dan orretzaz. (Jokua ez da errenta, Labaien, A. M.)\nKonradek bereak eta bi egiten zituen oreka eta segurtasuna aurkitzeko, bere gorputzak gaitasun herentzia genetikoaren oroimena falta zuen horretarako. (Azken hitzordua, Sandor Marai / Olarra, X.)\nEz nuen inola ere ulertzen, mila bider saiatuta ere: (Hauts bihurtu zineten, Igerabide, J. K.)\nGizakiarentzat mila aldiz onuragarriagoa da, gabetze hori gogo onez eta apaltasunez onartzea, norberaren gogoz lortuko lukeen guztia baino, dela Jainkoari, dela gizakiari dagozkienetan. (Mistika liburuak, Eckhart - Tauler / Lekuona, J. M.)\nBi bertso paratuko ditut.\nBai eta bost!\nAgur eta erdi.\nKestione horrek merezi ditu hameka pentsamendu eta hogoi-ta-bortz gogoeta. (Murtuts eta bertze, Lafitte, P.)\nBiga bostetan eran deiat. (Erderakadak, Garate, G.)\nMila hitza erabiltzen da eskerrak emateko:\nEsker mila anitz.\nEtxean ontsa zaizte beti? ERREMUNDEGI: Badugu osasuna Iñaxi, eskermilla anitz, eta zuek? IÑAXI: Gu ere azkar gaude Jainkoari esker. (Muga, Labaien, A. M.)\nEuskaraz asko erabili izan dira hamaiketako eta hamarretako hitzak. Goiz erdian egiten zen otorduari esaten zitzaion. Egun ere erabiltzen dira:\n“Hameketakoa“ zela gauza bat egiten zena, ez bethi xuxen hameka orenetan, bainan ahal zenean. (Piarres Adame, Elissamburu, J. B.)\nTa otordu tartean ez dedalarik apur bat ere artzen… Ez amarretakorik, ez amaiketakorik, ez ezer. (Euskal eguna, Labaien, A. M.)\nOraindik ez duzu, noski, hamaiketakoa egin. (Rock'n'roll, Epaltza A.)\nEgunetik egunera ez naiz pastillen orduak gogoan hartzeko kapaz izaten (koaderno batean dauzkat) baina gaueko hamarretakoa bai, iluntzeko tertuliaren ostean hartu behar dudalako. (SPrako tranbia, Elorriaga, U.)\nBaina ni goizero jaisten naiz haiekin, bai, eta hamaiketakoa egin bitartean besteei buruz gaizki esaka aritzen gara. (Pospolo kaxa bat bezala, Zubizarreta, P.)\nEuskara Institutua, EHU, "Balio enfatikoa duten zenbatzaileak", Sareko Euskal Gramatika (SEG), www.ehu.eus/seg


Santa Katalina zubiko espaloietako bat itxita egongo da hiru astez, lanak direla eta : Irutxuloko Hitza\nSanta Katalina zubiko espaloia, oinezkoentzat itxita. (Argazkia: Beñat Parra)\nSanta Katalina zubiko espaloietako bat, Frantzia pasealekutik hurbilen dagoena, itxita dago asteartetik, lanak direla eta. Udalak azaldu duenez, baldosa solteak zeuden, eta euriarekin putzuak sortzen ziren espaloi horretan. Beraz, espaloia berritzeko eta baldosak aldatzeko aprobetxatzen ari dira. Horregatik, espaloia itxita dago oinezkoentzat, eta beste espaloitik joan beharra dute, lanak bukatu arte. Proiektuaren aurrekontua 30.610,79 eurokoa da, eta lanak hiru astetan amaitzea aurreikusten du udalak.


Biodibertsitate, Funtzionamendu eta Ekosistemen Gestioa Masterra - master - UPV/EHU\nBiodibertsitate, Funtzionamendu eta Ekosistemen Gestioa Masterra\nBiodibertsitate, Funtzionamendu eta Ekosistemen Gestioa masterraren helburua da, hain zuzen, biodibertsitatea eta gure inguruneko ekosistemen funtzionamendua sakonago ezagutzea, hainbat lurraldetako giza jardueren berri jasotzea eta mehatxu nagusiak identifikatzea.\nBeraz, programaren ardatz nagusiek harremana dute, hain zuzen, ekosistemen egoera ekologikoaren ebaluazioan parte hartzen duen ingurumen biologiarekin; betiere, funtzionamenduari, dibertsitate biologikoari, habitataren narriadura eta zatiketari, aldaketa globalari, eta baliabide biologikoen ustiapen eta erabilera arrazionalari dagokienez.\nEra berean, ingurumenarekin eta biodibertsitatearekin lotutako gaian eragina duen araudi multzoari eta legediari buruzko ezagutza ematen du, ingurumenaren gestiorako lege tresnei zein tresna teknikoei dagokienez, bai eta galzorian dauden espezieen babeserako irudiei, kartografiari eta teledetekzioari dagokienez ere.\nMaster honekin, zuzeneko sarbidea izango da UPV/EHUko Ingurumenaren arloko honako programa hauetara: Biodibertsitate, Funtzionamendu eta Ekosistemen Gestioa; Ingurumen Agrobiologia, Ingurumenaren Kutsadura eta Toxikologia; Itsas Baliabideak eta Ingurugiroa; Kuaternarioa: Ingurugiro Aldaketak eta Giza Oinatza; Diziplinarteko Estrategia Zientifikoak Ondarean eta Paisaian (DEZOP).\nLOIDI ARREGUI, JAVIER JOSE\nPenintsularen iparraldeko animalia eta landare taldeetako izaki bizidunen ezagutzan sakondu ahal izango duzu.\nLurraldeko eta penintsulako ekosistemei buruzko prestakuntza aurreratua, horien erabilerari eta gestioari dagokienez.\nMasterraren irakasgai ugaritan landa praktikak egingo dira, programatutako txangoen bitartez.\nBiodibertsitatea eta ekosistemak ikertzera bideratutako ibilbide zientifikoa hasteko aukera.\nErakunde publikoetan zein pribatuetan ingurumenaren eta espazio naturalen gestioa.\nIkerketa eta irakaskuntza, biodibertsitateari eta ekosistemei lotutako gaitetan.


Gauza asko aldatu beharra dago errotik | herria | GAUR8\nGauza asko aldatu beharra dago errotik\nHerriko bat egoteagatik jendez betetako kale batean kargatzeko gai zen Polizia bat izatetik beste eredu batera bidea egiteko borondatea argia erakuts zitekeen\nCabacasen auziaren epaia ezagutzera eman zen joan den ostegunean. Harridura sortu al du? Espero al zitekeen besterik? Beste aukerarik ba ote zegoen? Egia esan, erakundeek, botere publikoek eta Justiziak nola kudeatu duten gaia ikusita halakorik eta are okerragorik ere espero zitekeen, zoritxarrez. Epaiak amorrua sortuko du ezinbestean, karga poliziala bidegabea izan zela aitortu arren, inpunitatea nagusitzen baita azkenean. Hau da, epaiak gauza asko onartu arren ez du argirik eman nahi izan. Ez du fiskalaren jokabide lotsagarria bere egin, baina ez du urratsik egin, karga nork eta zergatik agindu zuen gaineko gutxieneko hausnarketa eragiteko.\nIñigoren familian eta hurkoen artean samina eta amorrua izan dira nagusi prozesu osoan zehar, baita herri sektore sozial askoren artean ere. Are gehiago, epaiketan ikusitakoak berez Ertzaintzaren eta egungo erakundeen hurbileko diren asko lotsarazi ditu. Hitz batean, terriblea izan da gertatutako guztia. Heriotza lazgarria izan zen eta beste horrenbeste izan dira ondorengo gertaerak ere.\nEpaiak epai, Cabacasen auziak oso agerian utzi ditu hainbat kontu, hainbat arazo, egiturazkoak eta errotik aldatu beharrekoak. Polizia eta Justizia ereduak daude ezbaian, zalantzarik gabe.\nErtzaintzaren ereduari dagokionez, egin zitekeen lehenago halako ariketa ausart eta esanguratsu bat, Maria Diaz de Haroko kalezuloan izandako ezbeharra ere (gogorra izan daiteke horrela hitz egitea) aprobetxatu ahal zelako ariketa horretarako. 2012. urtean hil zuten Cabacas, borroka armatuak markatutako zikloa gainditu eta beste bat irekitzeko ahalegina erabat egiaztatuta zegoenean. Unea zen. Herriko Taberna bat egoteagatik jendez betetako kalezulo batean kargatzeko gai zen Polizia bat izatetik eredu demokratikoago batera bidea egiteko borondate argia erakuts zitekeen. PSEko Gobernuak izan zuen horretarako aukera, eta are gehiago segidan etorri zen Urkullurenak.\nBaina ez da egin, eta Cabacasen auzian justu kontrakoa azaldu dute arduradun politikoek eta polizialek. Sei urte pasa dira dagoeneko, eta egiteko dago eztabaida hori behar adineko sakontasunarekin. Eta hobe da behar bezala egitea, bestela polizia gorputz horrek oso irakurketa okerra egin dezakeelako. Guardia Zibila Estatuaren barruko estatu bat bihurtu dela gogoratu beharko lukete arduradun politikoek.\nEpaiaren ondorio okerra eta egin beharreko hausnarketa\nEpaiak, egia da, gauza asko onartzen ditu, hala nola karga hark ez zuela inongo justifikaziorik eta izandako ikerketa kaskarra izan zela. Esan bezala, ez dio eutsi delitua ez zela egon zioen fiskalaren gogoari, baina, aldi berean, ez du auzia behar bezala itxi, ez da beharrezkoak ziren ondorioetara iritsi.\nLa Manada-ren auziko epaian ere erasoa jasan zuen gazteak jasandakoa onartu zuen epaiak maila batean, baina azkeneko ondorioa erabat okerra izan zen, eraso sexualaren larritasuna apaldu zuelako, berriro ere matxismoaren eta inpunitatearen mezua zabaldu zuelako. Azkenaldian, adibide askotxo dago zentzu berean. Gogoetak sakonagoa behar du izan, Justiziaren benetako eginbeharraz oro har eta, gurera etorrita, Espainiako legaltasunetik datorren “justiziak” aspalditik dakarren injustiziak eragiten digun kalteaz. •


'Post Homo Sapiens. Etorkizuna programau' izenburupean dator XIII. GetxoPhoto - bizkaie.biz\nBizkaie! 2019-07-09 12:50 Zinemea\n13. GetxoPhoto, irailaren 4tik 29ra.\nAmaia Agirrek, Getxoko Alkateak, eta Jokin Aspuru GetxoPhotoko zuzendariak, Getxon, Algortako Portu Zaharreko Etxetxtu plazan aurkeztu dabe Nazinoarteko Irudi Jaialdiaren hamahirugarren edizinoko egitarauaren aurrerapena. Aurtengo gaia Post Homo Sapiens. Etorkizuna programau da.\nHumanidadearen etorkizunean pentsau eta aukera ugarien inguruan hausnartzea izango da XIII.Getxophoto, Nazinoarteko Irudi Jaialdiaren gaia, Post Homo Sapiens. Etorkizuna programau lelopean. BegiHandi elkarte getxotarrak antolatuta, eta Mónica Allende, Bilboko zuzendari artistikoak hirugarren eta azken urtez gainbegiratuta. Aurreko edizinoetan legez, Getxoko Udalak Jaialdia laguntzen dau, beste erakunde batzuek bezela, hau da Bizkaiko Foru Aldundiak eta Eusko Jaurlaritzeak. Aurkezpenean, Amaia Agirre Alkateak nabarmendu dau ondokoa: Udalak urtero laguntzen dau Getxophoto, nazinoarteko izakerea dauen ekitaldia izateagaz batera, eztabaida eta hausnarketa soziala eta kulturala eragiten dituan jarduerea baita, udalerriaren proiekzino ekonomikoa sustatzen dauena, batzeko, gozetako eta hausnartzeko gune publikoaren aldeko apustua egiten: Getxophotok, udalerriko ganerako jaialdiakaz batera, udalerriaren ikuspegi kosmopolitea eskaintzen dau eta herria munduari eta jokera artistikoei zabaltzea dakar, amaitu dau Alkateak.\nGetxophotok, aurrekoetan bezela, irudia zabaldu egin nahi dau publiko mota guztietara heltzeko, eta ez bakarrik profesionalakana. Aldi berean, Jaialdia topagunea da, baita bertako eta nazinoarteko plataformea be. Aurten be 20 bat erakusketa; nazinoarteko open call-a, 35 herrialdetatik heldutako 200 bat lan; hezkuntza-laborategiak; kultur eragile eta erakundeakaz egindako lankidetzak, kultur ekosistemea indartzen dabenak eta topaketak eta jarduera anitzak izango dira, esate baterako, tailerrak, hitzaldiak, proiekzinoak, gaueko paseoak, itxialdia, zinema oheetan....\nHainbat jatorritako artistek ikuspuntu eta ikusizko lengoaia oso ikuspuntu desbardinetatik jorratuko ditue edizino honetako gaiak, besteak beste, argazkia, bideoa, artxiboa, instalazioa edo arte digitala. Aretoak eta barruko bestelako espazioak ahaztu barik, erakusketa gehienak kanpoaldean jarteko sortuak izan dira, esate baterako, kanpoko instalazinoetan, fatxadetan, lorategietan, azoketan eta udalerriko beste hainbat lekutan.\nAurtengo gaia etorkizunari eta bere aukerei buruz pentsaetea eta hausnartzea da: Transizinoak seriearen hirugarren atala izango da. Personetan oinarrituko gara, euren erronka eta amesetan; nondik gatoz eta norantza goaz, gizartean eztabaidea pizteko, Jaialdia dan plataforma fisikotik zein birtualetik, jente kopuru handiak jarraitzen dauelako Jaialdia webgunearen bitartez (90.000 bisita igaz) eta gizarte sareen bitartez, azaldu dau Jokin Aspuru, Getxophotoko zuzendariak.\nNazinoarteko Irudi Jaialdiaren erakusketa gehienak Algortako erdigunean, Ereagako hondartzearen inguruan eta Punta Begoña Galerietan izaten dira. Azken horretan II Open Call lehiaketearen bost lan irabazleen erakusketa kolektiboa bisitau ahal izango da. Ereagan ikusi ahal izango diran hiru erakusketak emakumeek egindakoak dira, eta hirurak gorputzari buruzkoak. Alde batetik, Maija Tammi One of Them is a Human izeneko lau erretratuk osotutako bildumea erakutsiko dau. Hiru androideren (gizarte itxurako robotak) eta gizakia izan leiteken baten arpegiak dira eta ez da zehazten zein dan gizakiarena; Haley Morris-Cafierok (Open Call-eko egungo edizinoaren irabazletako bat) ziber-jazarpena erakutsiko dau The Bully Pulpit izeneko argazki-bilduman, eta Juno Calypsok What to do with a Million Dollars aurkeztuko dau, barruko alde aseptikoei buruz.\nAurtengorako aurreikusitako barritasunen artean, familientzako jarduerak eta ikastetxetako irakasle eta ikasleentzako bisita gidatuak izateaz gan, Jaialdiaren zuzendariak azpimarratu dau soinu bandea izango dauela Jaialdiak, Borja Crespo eta Koldo Serra Dj-ek eginda: Ikusmin handia sortzen deusku Neil Harbisson ciborg aktibistearen presentziak. Buruan garezurrean antena bat jarri ondoren, bere egunerokoa zelakoa dan azalduko dau. Bestalde, deitzen dauen koloreen kontzertua be eskainiko dau, publikoarengana hurreratzean antenek bialtzen deutsienagaz, azaldu dau Jokin Aspuruk.\nEragile eta erakundeakaz izango diren lankidetzen artean, aurten Donostiako Kutxa Kultur erakundeagaz, Bilboko Foru Liburutegiagaz, Euskal Museoagaz eta Bilboko FNACegaz egingo dau lan Jaialdiak. Jaialdiaren jarduerei jagokenez, publikoak hurrengoetan parte hartu ahal izango dau: Opening jardueran, erakusketetarako bisita berezietan, topaketetan artistakaz, Itxialdian (argazkilaritzeari buruzko hausnarketa jardunaldian), eta hilaren 27ra arte proponidutako gaiari buruzko argazki bat bialdu ahal izango dau, ondoren horreetako 40 Algortako Dendak alkarteko establezimenduetan ikusgai jarteko. Hamaiketakoa Oskar Martinez, Juantxo Egaña eta Ixone Sádaba argazkilariakaz izango da eta gainera edalontzi azpiko ibilbideak, eguneko eta gaueko bisita gidatuak eta zinema oheetan Punta Begoñan, izango dira, besteak beste.\nAntolatzaileei jagokenez, sorburua Begihandi taldean dago, kultur kudeaketa eta sormena dira taldearen lan arloak. GetxoPhoto Nazinoarteko Irudi Jaialdia asmau, diseinau eta urtero produziduteaz gan, bestelako proiektu kulturalak be egiten ditue, berbarako, edukien sorkuntzea, diseinua, produkzinoa eta antolakuntzea, komunikazinoa, ibilbide eta bisita esperientziak diseinau eta publikoen kudeaketea.


EBk 100.000 euro emango dizkio Belgikako Arkitektoen Elkargoari lehia urratzeagatik | Consumer\nEBk 100.000 euro emango dizkio Belgikako Arkitektoen Elkargoari lehia urratzeagatik\nHaren ustez, ordainsarien sistema, obren balioan edo enpresaburuaren prezioan soilik oinarritua, Europar Batasuneko araudiaren kontra doa.\nEuropako Batzordeak 100.000 euroko isuna jarriko dio Belgikako Arkitektoen Elkargoari, haren zerbitzu-sistemak, obren balioan edo enpresaburuaren prezioan soilik oinarrituta, lehiaren Batasuneko arauak urratzen dituela uste baitu.\nErkidegoko Gobernuak jakinarazi zuenez, Belgikako Elkargoak erabiltzen duen gutxieneko ogibidesarien baremoaren arabera, “arkitektoen ordainsariak enpresaburuak egindako obren balioaren ehuneko gisa kalkulatzen dira, eta Belgikan hornitzaile independenteek ematen dituzten arkitektura-zerbitzu guztiei aplikatzen zaie”.\nBruselaren arabera, baremo horiek “arkitektoaren gaitasuna, eraginkortasuna eta kostuak islatu behar dituzte —eta, agian, haren ospea—”, eta ez dira soilik obren balioaren edo enpresaburuaren prezioaren mende egongo.\nNolanahi ere, EBko exekutiboak uste du arkitektoak “ordainsariak zehaztu behar dituela, lehiakideak alde batera utzita eta bezeroarekin bat etorriz”.\nBestalde, Lehiaren komisario Mario Montik esan zuen “gomendatutako prezioek kontsumitzaileak nahas ditzaketela”, jasotzen duten zerbitzuagatik arrazoizko prezioa izan daitekeelakoan eta zerbitzu hori negoziagarria den ala ez.\narkitektoak Belgika eskumen


Bisita gidatua: Getaria eta Zumaia | YourLocalGuides.net\nGetaria, probintziaren herri arrantzale hoberenetariko bat. Mundu osoan ezaguna da, batez ere\nbere jatetxe ospetsuengatik, non inoiz ahaztuko ez duzuen arraiaz gozatu dezakezue.\nToki eder honetan bi pertsonai istoriko oso famatu jaio ziren; alde batetik Juan Sebastián Elcano,\nlehen aldiz ontzian munduari bira eman zion gizona, eta bestetik, Cristóbal Balenciaga, mundu\nosoan ezagutzen den jostun ospetsua.\nBere kaleak ezagutu eta giroaz gozatu ondoren, Zumaiara gerturatuko gara. Zumaia, mundu\nosoan bi urrezko iltze dituen gune bakarra da, lurraren mugimenduen ikasgunea bezala; Flysch\nizenarekin ezagutua ere.\n<!– Gurutze Ormaza–><!– Getaria–><!– Zumaia–><!– Gipuzkoa–><!– Espainia–>\nLugar: Getaria, Zumaia\nDuración del servicio: 4 orduko ibilbidea\nPrecio EU - Euro: 480€ - 3 pertsonara arte\nMercedes clase s izeneko kotxea barne\nEstas solicitando información sobre: Getaria eta Zumaia —————————————————– Escribe tu mensaje aquí


Ibexek 8.700 puntuak gainditu du, bankuen tirakadari esker – Ekonomiaren KZ\nTxertoek, datu makroekonomikoek eta enpresa emaitzek (joan den astean AEBetan eta Europan kontu kontari argitaratzen hasi ziren) inbertitzaileen arreta piztuko duten aste berri bat hasiko dute Europako merkatuetan. Gainera, ostegunean Europako Banku Zentralaren (EBZ) bilera izango da. Ibex 35 Europako indizerik onena da. Kontinente Zaharreko gainerako burtsek zalantzak dituzte. Gaur, Wall Streetek % 0,4 egin du behera.\nEspainiako burtsak ere zalantzazkoa ireki zuen, baina orduak aurrera egin ahala azeleragailua zapaldu du eta % 1,14ko gorakadarekin itxi du, 8.700 puntuko kotatik gorako igoerarekin.\nEspainiako selekzioaren barruan, Meliá eta Indra dira irabazirik handienak lortu dituztenak, % 3,5. BBVA eta Santander irabazien lehen postuetara igo dira, % 3,46 eta % 3,1 baino gehiagoko igoerekin, hurrenez hurren. Gainerako erakundeek ere gora egin dute, Inditexez gain. Erorketen aldean, Fluidra eta Solaria nabarmentzen dira, % 3,53 eta % 3,51ko galerekin, hurrenez hurren.\nAsian, Nikkeik maila itxi du, Japonian koronabirusak kutsatu direlako eta agintariek ezarritako murrizketak direla eta. Hala ere, txertaketaren aurrerapenak marka berriak ezarri zizkion New Yorkeko burtsari joan den ostiralean, baina gaur negatiboan hasiko da. “Populazioaren immunizazio-prozesua oso aurreratuta dagoen herrialdeetan, Erresuma Batuan eta AEBetan, txertoen funtzionamendu onak eragindako baikortasunak aukera ematen du pandemia kontrolatu ondoren susperraldi ekonomikoari buruz oso baikorrak izateko”, diote Link Securitiesek.\nEkonomiaren inguruko baikortasun hori zorraren errentagarritasunetan nabari da gaur egun. Alemaniako bonuaren errendimendua -% 0,22koa da, urteko mailarik altuena eta 2020ko martxotik gorenekoa, eurogunean errebote ekonomikoa txikiagoa izango den arren, txertaketa-kanpaina AEBn baino atzeratuagoa baita. AEBetako bonuaren errendimendua % 1,611ra igo da, baina aurtengo maximotik urrun (% 1, 742).\nBUNDen errentagarritasunaren gorakadari Goldman Sachsek ere lagundu dio gaur; izan ere, txosten batean Alemaniaren zorra 30 urterako saltzea gomendatu du, eta EBZk bere bonu-erosketak igotzea ez dela hain litekeena adierazi du; gainera, hiru hilabeterako euroarentzako aurreikuspena 1,25 dolarrera berrikusi du, 1,21 dolarretik.\nWall Streeten enpresa-emaitzen denboraldia aste honetan hasiko da kruzero erritmoa hartzen, 400 konpainia baino gehixeagorekin hiruhileko emaitzak argitaratuz, horien artean S&P500eko 72 partaide. Coca Cola Company, IBM, United Airlines, Procter & Gamble, Abbott Laboratories, Philip Morris International edo Netflix izango dira lehen hiruhilekoko emaitzak emango dituzten enpresa estatubatuarretako batzuk. Espainian, Ibexeko hiru konpainiak soilik argitaratuko dituzte irabaziak. Enagas, Bankinter eta Viscofan dira. Datorren astera arte itxaron beharko da banku handienak ezagutzen hasteko.\nBestalde, merkatuko arreta makroekonomikoaren fokua Europako Banku Zentralaren (EBZ) interes-tasen bileran eta hil honetako euroguneko MIPen aurretiazko argitalpenean kokatuko da. Gainera, AEBetan apirileko IHS Markit-en PMIak argitaratuko dira.\nEuropako Banku Zentralak datorren ostegunean egingo duen bileran, interes tasa ofiziala % 0,00ean mantentzea espero dute adituek, eta gordailatzeko erraztasuna % -0,50ean. Halaber, azken bileran agertoki ekonomikoa hobetu eta PEPP programaren baitan aktiboen erosketen erritmoa handitzeko erabakia iragarri ostean, Christine Lagarde Moneta Agintaritzako presidentearen adierazpenetan kokatuko da analisten jomuga, Singular Banketik gogorarazi dutenez.\n“Inbertsiogileek gero eta gehiago sinesten dute Erreserba Federalak politika erosoari eutsiko diola”, adierazi du Sergio Avilaren analistak.\nDibisen merkatuan, euroa 1,20 dolarretik gora igo da. Bestalde, bitcoina gaur berreskuratuko dute, eta % 3 baino gehiago jaso dute asteburuan behera egin ostean, AEBek dirua garbitzeko kriptodibisak nola erabiltzen diren iker dezaketela eta. Kriptomoneta 57.000 dolar ingurukoa da, joan den asteazkenean 64.869 dolarreko maximo historikoa lortu ostean.\nLehengaien merkatuan, Brent petrolio gordinak 23 zentimo edo % 0,3 egin du behera, eta 66,54 dolarrera jaitsi da upela, joan den astean % 6 igo ostean. AEBetako petrolioak 27 zentimo edo % 0,2 egin du behera, eta upelak 62,96 dolar balio du, joan den astean % 6,4 irabazi ostean.\n← Petronorreko langileek ERTEren aurkako lehen lanuztea egin dute\nPedro Azpiazu kezkatuta dago ‘España Puede’ planarekin →


Nanopartikuletako kimioterapiak eraginkorrago hiltzen ditu minbizi-zelulak | Consumer\nNanopartikuletako kimioterapiak eraginkorrago hiltzen ditu minbizi-zelulak\nDosi horiek metro-mililehenetan neurtuta, ez dira zelula osasuntsuak kaltetzen\nEgilea: mediatrader 2006-ko apirilak 11\nMinbizidun zelulak hiltzen dituzten konposatuen dosiak, Proceedings of the National Academy of Sciences aldizkariak argitaratu duenez, eraginkorrago eman daitezke metro-milmilioirenetan neurtzen diren eta zelula osasuntsuei kalterik egiten ez dieten partikuletan.\nMassachusettseko Teknologia Institutuko (MIT), Brigham Ospitaleko eta Bostongo Emakumeen Institutuko ikertzaileek esan zutenez, “nanopartikula terapeutikoak zelula batean zuzenean administratzea teknologia indartsua da”.\nBrighameko eta Harvardeko Medikuntza Eskolako irakasle den Omid Farokhzad buru duen taldeak prostatako minbizia erabili zuen esperimentuetarako eredu gisa. Esperimentu horiek laborategian zelulak haztearekin hasi ziren, eta, ondoren, giza prostatako tumoreak zituzten saguekin.\nNanopartikulen tamaina nanometrotan neurtzen da, metroaren mila-milaren zati batean, eta beste terapia batzuek izan dituzten albo-ondorio kaltegarriak saihesten laguntzen dute. Zelularen barneko fluidoetan disolbatzeko diseinatuta daude, eta, hala, minbiziaren aurkako konposatua azkar edo berandu askatzen dute, beharrezkoa den heinean.\nNanopartikulek minbizia duten zeluletara doazenean bakarrik ematen dutela ziurtatzeko, partikulak kanpoan “punteria” izeneko molekulekin markatuta daude; molekula horiei "apaero" deritze, eta azido desoxirribonukleikoaren (DNA) katearen zati sinpleak dira.\nNanopartikulekin, Farokhzad-ek adierazi zuenez, saguetako tumoreak nabarmen uzkurtu ziren, eta karraskari guztiak bizirik atera ziren azterketatik, tratamendurik jaso ez zuten kontrol-animalia guztiak hil ziren bitartean.\n“Gure nanopartikulen injekzio bakar batek erabat desagerrarazi zituen tumoreak tratatutako zazpi animalietatik bostetan, eta gainerako animaliek ere nabarmen murriztu zituzten tumoreak”, gehitu zuen.\nIkertzaileek ohartarazi zuten, tratamendu-sistema horren osagai bakoitza osasungarria dela eta osasunari kalterik egiten ez diola zehaztu den arren, oraindik ere gizakietan probatu behar dela.\nkimioterapia nanopartículas-eu zelulak\nMusika tratamendu onkologikoan


Irla mortura | Iritzia | Berria\nZer eramango zenuke irla mortu batera?» galderarekin hasten den jokoak erakarri egiten gaitu. Erronkak, amets bidez bada ere, berriro hasteko aukera ematen digulako. Berehala, ezinbestekoak diren gauzak detektatzen dituen balantza imajinarioa martxan jartzen dugu. Ondasun horiek badaezpadarako ditugun besteekin lar nahastuta baitauzkagu, noizbait zinez balioa izan duten baina egun soilik sentimentalak izatera pasatu diren horiekin batera.\nBeraz, jokoak behartzen gaitu maleta bat hartu eta bertan sartutakoekin bakarrik bizi bat irudikatzera. Horretarako, etxeko bazterretan pilatutakoa iragaziz ezinbestean. Zakutoa osatzeak hamaika buruhauste eta esfortzu andana dakartza berarekin, baina bizitoki berrira heldu eta paketatutakoa desegiteak asebete baino ez gaitu egingo. Arauak malguak dira, ordea, galderari erantzuteko denbora nahikoa hartuz gero ondasun materialak alde batera laga eta pertsonak, sentipenak eta baita gaitasunak ere aukeratzeko apeta suertatzen da gugan. Behin amesten hasita, gure izaera eta ahalmenak ere iragazi nahian.\nUrte hasiera irla mortu bat da. Amaitu berri den urtean zehar bidelagun izan ditugun ondasun horietatik, hitzaren zentzu zabalean, zeintzuekin ikusi nahi dugun gure etorkizuneko burua erabaki eta maleta hamabi kanpaikaden bitartean itxita mantentzen ahalegintzen gara. Suak egutegiekin batera erre ditzan kanpoan geratu diren guztiak. Kasu honetan, aukeraketa egitea baino, maleta behin bete ostean tranparik ez egitea bilakatzen da erronka. Zorroaren espazio libre gehiena orain arte egiteko gai izan ez garenak gauzatu ahal izateko abileziek hartzen baitute; maleta zabalduko duen horri zarratu zuenari baino borondate gehiago exijituz.\nUrte berriaren laugarren egunean gauden honetan, irlan lurreratu berri, fardela desegiten egongo da zuetariko asko, iaztik mantendutakoarekin bizia berrantolatzeko ahaleginetan. Maleta ondo egin duzuelakoan izan adore, zabaldu eta bilaka ezazue irla mortua datozen 365 egunetarako zuen etxe.


Txina Zehaztasun Txikia ihinztatzeko Makina Ultrasoinu bidezko atomizazio ekipoen fabrikazio eta fabrikazioko ikerketa zientifikorako Qianrong\nUltrasoinu bidezko atomizazio ekipoek egindako ikerketa zientifikorako doitasun txikiko ihinztatze makina\nUltrasoinu bidezko atomizazio ekipoak ikerketa zientifiko esperimentuetarako egokia den doitasunezko ihinztatze makina txikia da. QRsonic ultrasoinu bidezko ihinztatze teknologia hartzen du azpimikrona eta nano mailako film meheko estaldura uniformetasun handia lortzeko. Erregai piletan, eguzki piletan eta beirazko estalduretan oso erabilia da. , Zirkuitu elektronikoak eta beste industria batzuk.\nHangzhou Qianrong Automation Equipment Co., Ltd., potentzia handiko ultrasoinuaren oinarrizko osagaien eta aplikazio ekipamendu multzo osoen ikerketa eta garapen, ekoizpen eta salmenten fabrikatzaile profesionala da, estandarizatu gabeko potentzia ultrasoinuko aplikazioetan oinarrituta. Honako hauek dira aplikazio nagusiak: ultrasoinu bidezko atomizazio bidezko ihinztapena, ultrasoinu bidezko indio estaldura / tinning / dip soldadura, ultrasoinu ebaketa, ultrasoinu tenperatura altuko irtenbide tratamendua, ultrasoinu barreiatzea / birrintzea / emultsionatzea / homogeneizatzea, ultrasoinu plastikozko / metalezko soldadura, ultrasoinu puntuko soldadura / ijezketa Soldadura / jostura ezin hobea, ultrasoinu bidezko esekidura, etab.\nUltrasoinu bidezko atomizazio bidezko ekipoak: uhin ultrasoinuen energia erabili ura edo likidoak hausteko zenbait mikrometroko partikula ñimiñoak 100 mikra baino gehiagoko tamaina lortzeko, aire hezetzea, granulazio likidoa, nahasketa, erreakzio kimikoen sustapena, ihinztapena eta metala lortzeko. urtzeko Sistemaren haizagailuak eta beste helburu batzuk.\nUniformitate altua: Ultrasoinu bidezko ihinztapena errendimendu handiko industria-mailako doitasunezko ihinztatze teknologia da, azpimikrona eta nano eskalako film meheko estaldura uniformetasun handirako erabiltzen dena.\nMateriala aurreztea eta ingurumena babestea: presiorik gabeko abiadura txikiko ihinztapena kontrolatzea erraza denez eta tantak substratuaren gainetik erori beharrean substratuaren gainetik erortzen direnez, gehiegizko ihinztapen kopurua nabarmen murriztea ziurtatu daiteke, material asko aurreztu ditzakegu. eta ingurumeneko emisioak murriztu. Ultrasoinu bidezko ihinztaduraren estaldura erabiltzeko tasa bi fluido bidezko ihinztadura tradizionalaren 4 aldiz baino handiagoa da.\nKontrol handia: emari oso baxua behar denean, pita da desiragarriena. Ihinztatutako partikulak esekita daudenean, abantaila bakarrak dituzte. Tobera beraren ultrasoinu efektuaren bidez, partikulak modu uniformean esekita mantentzen dira ihinztapen prozesu osoan zehar, partikula funtzionalak geruza meheagoan uniformeki sakabanatzen direla ziurtatzeko.\nEraginkortasun handia eta energia aurreztea: likidoa spray burura eramaten du bere grabitatearen edo presio baxuko ponparen bidez eta etengabeko edo aldizkako atomizazioa lortzen du, blokeatzerik ez, higadurarik gabe, zaratarik gabe, presiorik gabe, mugitzen ez diren piezak, ez da hozteko urik behar. atomizazioan eta energia kontsumo txikian. Ekipamendua erraza da, porrot tasa baxua da, ultrasoinu tobera auto-garbiketa funtzioa da eta eguneroko mantentze lanak doakoak dira.\nOso erabilia: Ultrasoinu bidezko ihinztatze ekipoak erregai piletan, film meheko zelula fotovoltaikoetan, film meheko eguzki estalduretan, perovskita eguzki zeluletan, eguzki zeluletan, grafenozko estalduretan, siliziozko zelula fotovoltaikoetan, beirazko estalduretan, zirkuitu elektronikoetan eta beste industria batzuetan erabiltzen dira. Tobera irtenbide ugaritan aplika daiteke, saneamendu, likido kimiko eta likido koipetsuak ere atomiza daitezke.\nAurreko: Plastikozko muturreko tapen soldadura hotzeko fusioko 3000W-ko iragazkia soldatzeko produkzio lerroa tolesteko\nHurrengoa: Ultrasoinu Metal Hautsa Atomizatzeko Teknologia Latorrizko Hautsarentzat Maiztasun Handiko Ultra\n30Khz 700w ultrasoinuetarako dardara Ultrasoinuetarako ...\nMaiztasun handiko 40Khz-ko dardara ultrasoinu bidezko hondakina ...\nRFID Txartel Adimenduna 60 KHz maiztasun handiko ultrasoinu ...\n38mm-ko diametroa 28Khz Ultrasoinu bidezko Bibrazio Transd ...\nUltrasoinu bidezko ebaketa gailu 40 KHz-ko eramangarria ...\n20Khz Ultrasoinuetarako Plastikozko Soldatzeko Makina ...


Euskal Herria Bildu - EH Bilduk aldaketa sakonak eskatu ditu Osakidetzako giza baliabidetako politikan, irregulartasunak berriz gerta ez daitezen\nEH Bilduk aldaketa sakonak eskatu ditu Osakidetzako giza baliabidetako politikan, irregulartasunak berriz gerta ez daitezen\nRebeka Ubera: “Azken prozesuak begi bistan utzi du Osakidetzan funtzionatzeko eredu bat dagoela, zeharo hedaturik, lagunkerian eta entxufismoan oinarritua, lanpostuak emateko. Konponbidea ez da aurpegi bat besteagatik aldatzea, baizik eta Pertsonal eredua aldatzea”\nOsakidetzako Giza Baliabidetako arduradunaren kargugabetzearen harira, Rebeka Ubera legebiltzarkideak ohartarazi du Osasun sailak haratago joan behar duela irregulartasunak berriro gerta ez daitezen. Osakidetzako zuzendaritzaren berregituraketaz gain, ezinbestekoa da neurri zuzentzaileak martxan jartzea: “Lan Eskaintza Publikoak Osakidetzaren pertsonal arloko arazo estrukturala azalarazi du, eta agerian utzi du oposizioen eta giza baliabideetako politikaren eredua sakon aldatu behar direla, hala egin ezean, oraingoan gertatu diren irregulartasunak hurrengo oposizioetan ere berriro errepikatuko direlako. Bermeak ipini behar ditugu gardentasuna eta aukera berdintasuna ziurtatzeko”.\nUberak azaldu du auziak Osakidetzako Pertsonal politika osoari eragiten diola: “Azken prozesuak begi bistan utzi du Osakidetzan funtzionatzeko eredu bat dagoela, zeharo hedaturik, lagunkerian eta entxufismoan oinarritua, lanpostuak emateko. Orain, berandu bada ere, Osakidetzako arduradunak erantzukizun pertsonalak beren gain hartu dituzte, baina konponbidea ez da makillajea egitea, aurpegi bat besteagatik aldatzea. Gakoa da Osasun Saileko politikak eta Osakidetzan nagusi den eredua aldatzea”.\nHortaz, premiazkoa da beste eredu bat ezartzea Lan Eskaintza Publikoetan eta Pertsonal politikan, Funtzio Publikorako sarbidean bermatzeko meritu, gaitasun, objektibotasun eta aukera berdintasun printzipioak errespetatzen direla. EH Bilduk neurri sorta bat aurkeztu zuen azaroan. Besteak beste, lehen hiruhilekoan Osakidetzako Giza Baliabideetako politika aztertzeko eta hobetzeko talde txostengilea abiatzea proposatu zuen.


ISO Core elementuak\nDublin Core elementuak\nMetadatuak sortzeko tresnak\nIDENA: Metadatuaren xehetasuna\nDatu Espazialen Azpiegitura baten helburu nagusietako bat dagoen informazio espaziala bilatzen eta kontsultatzen erraztea da. Horretarako, ezinbestekoa da datu espazial guztiak katalogatzea eta metadatuen katalogo-zerbitzu batean kargatzea gero. SITNA metadatuak sortzea eskatzen ari da duela zenbait urtetik.\nMetadatuetarako sarbidea Nafarroako Datu Espazialen Azpiegituraren orritik, IDENA, egiten da.\nOhiko definizioaren arabera, metadatuak "datuei buruzko datuak" dira. Datuen edukia, kalitatea, izaera eta beste ezaugarri batzuk deskribatzen dituzte. Azken finean, dauden datu espazialak aurkitzen eta ulertzen laguntzen dute pertsona bat.\nMetadatu espazialak datuen ekoizleak, ekoizpenean erabilitako iturri dokumental, datuak dituzten atributu, argitalpen-data, erreferentzia-sistema, mantentzeko maiztasuna eta bestelakoak identifikatzen dituen legenda antzeko bat bezala ulertu behar dira.\nMetadatuek zenbait helburu dituzte:\nEkoizleei datuak zuzen deskribatzeko beharrezkoa den informazioa eman, eta hura mantentzen eta antolatzen lagundu.\nErabiltzaileei datuen oinarrizko ezaugarriak ezagutzen uztea, modu eraginkorrago batean erabiltzeko. Erabilera oker bat saihesten laguntzen dute, nola eta zein helburuarekin sortu ziren deskribatzen dutelako.\nDatuak aurkitzen, berreskuratzen eta berrerabiltzen lagundu. Erabiltzaileentzat errazagoa da datuak aurkitzea, ikustea, ebaluatzea, erabiltzea eta erostea. Metadatuen katalogo-zerbitzu estandar batera egindako kontsulta batek datu-base desberdinetan aldi berean bilaketa egiteko aukera ematen du. Horren emaitza zerbitzari desberdinetatik datorren metadatuen zerrenda bat da.\nDatuak transferitzen lagundu, fitxategi formatuei, tamainari, kokapenari eta bestelakoei buruzko informazioa ematen bait dute.\nMetadatuen IDENA profila\nDokumentazioa beharrezko lana bihurtu da kudeaketa zuzena egiteko eta datuak ustiatzeko. Aprobetxamendu hori ez dago pentsatuta erakunde edo enpresa baten barruan erabiltzeko bakarrik; beste datu-ekoizle batzuekin edo ekoizle eta erabiltzaileen artean partekatzeko ere bada.\nDokumentazio hori guztiek uler dezaten, hots, guztiek "hizkuntza bera hitz egin" dezaten, metadatuen estandarrak sortu dira.\nMetadatuen estandar baten helburua datu geografiko digitalak deskribatzeko ororentzako egitura bat ematea da. Metadatuak osatzen dituzten elementuak definitzen ditu, eskema bakarra ematen du eta denontzako, hots, erabiltzaile eta ekoizleentzako, terminologia ezartzen du.\nINSPIRE ekimenak metadatuen araua jarraitzera behartzen du. Nafarroak, IDEE (Espainiako Datu Espazialen Azpiegitura) sortzeko Lan Taldearen proposamenei jarraituz, elementuen azpimultzo bat erabili du. Elementu horien bidez, nahikoa integrazioa bermatu du Europako gainerako IDE ekimenen metadatuekin. Honi metadatuen IDENA profila esaten zaio.\nProfil horrek honako elementu hauek ditu:\nISO Coreren 22 elementu.\nDublin Coreren 4 elementu osagarri.\n3 kalitatezko elementu.\nMetadatuen Espainiako Nukleoaren 4 elementu osagarri.\nSITNAren beharrei dagozkien 6 elementu osagarri.


Aizarna.com :: ALZOLARAS JAUREGIA ETA AIZARNA\nALZOLARAS JAUREGIA ETA AIZARNA\nKoronabirusaren itxialdian irakurri dut, “La Casa Alzolaras Suso en Guipúzcoa Siglos XIV-XVIII” izenburua duen tesia, Alejandra Patricia Millan de Silvak argitaratu zuen 2017. urtean eta esan behar asko gustatu zaidala.\nAlzolaras, Aizarnak duen jauregi bakarra izanik, honen historia ezagutzeko saiakera batzuk eginak ditut lehen ere, orain tesia irakurri ondoren zerbait gehiago dakidala ezin ukatu. Irakurtzean Aizarnarekin lotura duten gai eta pasarte berezi batzuk azpimarratu ditut, lerro hauetan aipamen txiki bat egin ahal izateko..\nEtxeari begiratu eta egun egoera tamalgarrian ikusten da, baina jauregi dotore bat izandakoaren itxura nabaria du oraindik. Jauregia eraiki aurretik defentsarako dorrea omen zen, arma ugari barruan zituela: arkabuzak, pikak, ezpatak eta abar, XVIgarren gizaldian dorrea kendu eta jauregi bihurtu zuten arte.\nEraberritze honen arrazoia baliteke izatea, Ganboinoen eta Oñazinoen arteko gerrak amaitu eta ahaide nagusien eragina gizartean gogor jaitsi zelako. Bestalde hiri- bilduak gero eta garrantzi handiagoa hartu zuten, berauek sortzen zuten merkataritzari esker.\nAlzolaraskoak ere ikusi zuten etorkizuna ez zegoela ahaide nagusien eskutik eta garai berrietara egokitzeko, hirietako merkataritzan sartu ziren buru belarri.\nAlzolaras de Suso izenarekin 1542. urtean sortu zuten maiorazkoa, horretarako etxeak zituen ondareak aurkeztu zituen. Beste ondareen artean, Urdaneta eta Aizarnako ondareak ikusten dira gehien bat eta gehitu egin behar etxetik hurbil dituen errota eta burdinola. Aizarnan aurkezten dituen ondareen artean hauek ikusten dira: Pagaldeko lur sailak, Sustraiaga, Benezia izenarekin bi etxe eta eliza barruan dituen 7 hilobi, gehi Arrosarioko Amabirjinari eskainitako kapera.\nOndorengo urteetan baserri gehiago ere ikusten dira jauregiarenak: Pagalde- zubi, Elurre Berri, Aranguren eta abar. Torre-aldea eta Florencia baserriak ere jauregiarenak bezala aurkezten ditu, baina, nik ez ditut ezagutzen baserri hauek Aizarnan. Desagertu egin ote dira?\nAipatzen den Elurreberri etxea, gaur Martiñanekua bezala ezagutzen da.\nMaiorazko honen jarraipena finkatu nahian, arau zorrotzak ezarri zituzten, agintea hartu behar zuenarentzat, hauek batzuek: Ezin zuen ez apaiza ez elizgizona izan, ezta mutua ere; ez gaizkilea, atxilotua, “bastardoa” “mentekatoa” “inpotentea”, 25 urte aurretik aitaren baimenik gabe, arlote, mairu edo juduen jatorria zutenekin ezkondua ere ez, aitaren baldintza ekonomikoak onartu behar zituen ezkontzerako, eta gainera sekula ezin saldu maiorazkoak zituen ondareak.\n-Mentekatoa (ergel edo lerdoa).\n-Inpotentea (Sexu bitartez ugalketa ezindua)\nInpotentziarekin lotuta badute Alzolarakoek pasarte berezia bat. Francisco Idiáquez y Alzolarasko oinordekoak, maiorazkoa hartu behar eta ezkontza bat antolatu zioten; ezkondu ere bai, baina andreak berehala inpotentea zela leporatu eta ezkontza desegitea eskatu zuen.\nAhaleginak egin zituen epaitegietan ezkontza ez desegiteko, diru asko baitzegoen jokoan. Azkenean Loiolako Inazioren dorretxera jo omen zuen, “exorzismoa” egin ahal izateko, bertan adierazten denez. Saio batean txerrikeri asko bota zuela ahotik eta sapo itxurako irudi bat ere bai, hala argudiatu omen zuen epaitegian.\nDeabruak hartuta zegoela eta “exorzismo” honen ondoren sendatu zela, argudio honekin aurkeztu zen epaitegian. Baina ez zioten onartu eta ezkontza bertan behera gelditu zen. Urte batzuk geroago gizon honen ondorengoak ikusten dira, beraz ez zen inpotentea izango.\nSasikume kontuetan ere Alzolaraskoak ez dira libratzen, Oñatiko sasikume batetik omen dute jatorria. Esteban de Garibai historiadoreak hala egiaztatzen du, eta honek zerbait bazekien horretaz, bera Arrasaten jaioa zen baina Oñatiko Guebaratarren jauregian baitzuen jatorria.\nBastardo jatorria zuten etxeek, ezkerrera begira omen zuten armarria eta kasu honetan eskuin aldera begira ikusten da, sorreran aurkeztu zuten pergaminoan behintzat. Agian ezkutatu egin nahi zuten? Baina, hara nola, Aizarnako kaperan dagoena ezkerrera begira ikusten dugu.\nAizarnan bazekiten nonbait etxe honen jatorria nondik norakoa zen eta honela jarriarazi zioten nonbait edo beraiek ez ziren ausartu, tokatzen ez zitzaiena elizako kapera sakratuan jartzera. Bakoitzaren iritzira utziko dugu.\nJauregi honetako jauntxoen azken nahia, Aizarnako elizan lurperatzea izaten zen eta gehienak hala egongo dira gainera, urteetan zehar lotura zuzena ikusten da parroki honekin. Urdanetako eliza ere berea zuten, baina hilerria izateko eskubidea berandu lortu zuten Iruñako Gotzaindegitik.\nBegiratu Pedro Ignacio Vélez de Idiáquez y Alzolarasen 1678. urtean egin zuen testamentuari, Aizarnan duten hilobian lurperatzea eskatzen du. Baita ere hilobiratzeko elizkizunetan, Aizarnako elizak dituen kapera bakoitzean meza ematea eta aurrerantz bere arimaren alde 1000 meza eskaintzea.\nBenezia baserriak duen beheko solairua, pobre eta ezinduentzat egoitza izaten jarraitzea. Baita ere Beneziako errenteroak arduratzea egoitza zaintzeaz, gehi kapera eta bertako argiaz ere berdin.\nEgoitzako gastuei aurre egiteko, Aizarnan duen Torre-aldea etxeko errenteroek ordaintzen duten dirua erabiltzeko esaten du. Eta kapilauak urtean jasotzen duen diru saria Elurreberri etxeko errenteroen dirutik ordaintzea. Kaperan eta egoitzako zapiak berritu edo gastuei aurre egiteko Aranguren baserriko errenteroak ordaintzen duen kopurua erabiltzeko adierazten da.\nAzken nahi hauek, egoki bideratu eta kunplitzeko arduraduna, Aizarnako parrokiko zuzendaria izendatzen du. Hauez gain beste pasarte gehiago ere ikusten dira Aizarnarekin lotura dutenak, baina oraingoz nahiko izango delakoan nago eta beste baterako utziko ditut.\nGoian aipatu bezala, nahiz eta Maiorazkoa 1542. urtean sortu, Alzolaras etxea eta burdinolak askoz lehenagoak dira, XII-XIIIgarren gizaldian aipatzen dira berauek, Alfonso VIII Erregeak Mairuak atzerriratzeko borroka batean.\nAlzolaraskoen istorioa luzea da eta pertsonai ospetsu asko eman dituen etxea ere bai. XII-XIII garren gizaldian hasi eta XVIIII garren gizaldian amaitzen da, maiorazkoen pribilejioak amaitzean.\nEgun bailara honetako aztarnak agerian dauzkagu nahi duenak bisitatu, baina ez pentsa garai batean egon zen mugimendurik ikusiko duenik.


Bermeok Gabonetako jaialdi solidarioa eta San Silvestre lasterketa hartuko ditu gaixotasun arraroak dituzten umeei laguntzeko\nGabonetako jaialdi solidarioa abenduaren 23an, zapatuan, izango da Artza Frontoian, eta San Silvestre lasterketa abenduaren 31n\nKate Sarea Elkarteak ,‘Eutsi gogor, danok batera’ proiektuaren barne antolatuta, bi ekimen solidario izango dira Bermeon gaixotasun arraroak dituzten umeei laguntzeko: alde batetik, abenduaren 23an, zapatuan, 19:30ean Gabonetako jaialdi solidarioa izango dugu Artza Frontoian, eta, bestetik, abenduaren 31n, domekan, lehenengo San Silvestre lasterketa egingo da, helburu solidarioekin baita ere.\nMirenlur Santiago, Kate Sarea Elkarteko ordezkariak; Idurre Bidegurenek, Bermeoko alkateak; Aitor Egurrolak, Mundakako alkateak; Pedro Bilbaok, Bermeoko Txirrindularitza taldeko ordezkariak, eta gaixotasun arraroak dituzten umeen familiakoak aurkeztu dituzte aipatutako ekimenak gaur Arrantzaleen Museoan egindako prentsaurrekoan. Prentsaurrekoa egin aurretik, Bermeoko alkatea Kate Sarea elkartea eta gaixotasun arraroak dituzten umeen familiekin elkartu da.\nSantiagok azaldu duenez, ‘Eutsi Gogor, Danok batera’ proiektuaren helburuak dira, alde batetik, gaixotasun arraroak ezagutzera ematea eta umeek eta familiek bizi dituzten egoeren berri ematea, eta, bestetik, ikerketarako eta familia horiei laguntzeko diru-laguntzak jasotzea; izan ere, tratamenduek, ospitaleetara joan-etorriek, terapiek eta bestelakoek kostu handia dute.\nGogoratu duenez, Bermeon gaixotasun arraroak dituzten umeen zazpi kasu daude (Rett sindrome kasu bi, Distrofia muskular Duchene, histiocitosis de celulas de Langerhans, hemofilia, ‘Tximeleta azala’, eta badirudi Traps sindrome bat) eta Mundakan beste bat (Marfan sindromea). Ume guzti horiei eta eskualdean gaixotasun arraroak dituzten ume guztiei laguntzea da Kate Sarearen helburua.\nHorrela, Kate Sareak eta gaixotasun arraroak dituzten umeen familiak, Bermeoko eta Mundakako Udalen babesarekin, eta herritar, ikastetxe, enpresa, komunikabide, denda eta tabernen laguntzarekin, bi ekintza solidario antolatu dituzte Bermeon, Gabon bueltan: abenduaren 23an Gabonetako jaialdi solidarioa eta abenduaren 31n San Silvestre lasterketa.\nGabonetako lehenengo jaialdi solidarioa\nGabonetako lehenengo jaialdi solidarioa Artza Frontoian izango da arratsaldeko 19:30etik aurrera, abenduaren 23an, zapatuan. Jaialdi horretan musika eta dantzarekin gozatzeko aukera paregabea izango dugu Bermeo eta Mundakako talde eta herritarren eskutik; izan ere, honakoek parte hartuko dute: Alkartasuna Dantza taldea, Beti Lagun abesbatza, Udalaren musika eskola koro txikia, Erroxape Abesbatza, Dantzaz Blai taldea, Kankinkabara txistu taldea, Bermeoko abesbatza, Mundakako abesbatza, Josu Zabalondo eta Izaro abesbatza. Era berean, ikastetxeetako gazteek ere parte hartuko dute eta sorpresaz beteriko jaialdi bat izango da.\nGabonetako jaialdirako sarrera 8 euro izango da (sarrera eta zozketa). Ezin duenak jaialdira joan, baina lagundu nahi duenak 3 euroko eserleku zero bonoa eskuratzeko aukera izango du. Jadanik sarrerak honako lekuetan eskuratu daitezke: Luma liburudendan, Erroxaperen egoitzan eta Bermeoko AECC elkartean. Abenduaren 22an, barikuan, bezperan, Arrantzaleen Kofradian eskuratu ahal izango da (10:30etik 12:00etara eta 18:00etatik 20:00etara) eta, jaialdiaren egunean bertan, abenduaren 23an, zapatuan, Artza Frontoiko leihatilan 22ko ordutegi berdinean.\nBestalde, abenduaren 31n, domekan, Bermeoko San Silvestre lasterketaren lehenengo edizioa ospatuko da. Lasterketa hau 13:00etan hasiko da Portuko Olatua eskulturaren inguruan eta adin guztietako pertsonek parte hartzeko aukera izango dute, hiru ibilbide egiteko aukera egongo baita: 500 metrokoa (Olatutik Lamerara), 2 kilometrotakoa (Olatua, Lamera, Erremedio kalea, Goiko plaza, Baztarre, San Juan Portale, Zubi Gane eta Lamera) eta 4 kilometrotakoa (2 km.ko zirkuitua bi aldiz).\nDortsalak bi euro izango dira eta abenduaren 15etik 30era arte Intersport dendan egongo dira salgai. Abenduaren 31n Lameran, Kiosko alboan, eskuratu ahal izango dira dortsalak. Nagusi zein umeek lasterketa honetan disfrutatzeko aukera izango dute.\nBermeoko alkateak gaixotasun arraroak dituzten umeei eta euren familiei laguntzeko egiten ari den lan garrantzitsua eskertu dio Kate Sareari eta, era berean, ekimen horiek antolatzen laguntzen duten elkarte eta herritarrei eskerrak eman dizkie. Era berean, herritar guztiei bi ekimen solidario hauetan parte hartzera animatu die; izan ere, ondo pasatzeko aukera paregabea eskainiko digute eta aldi berean gaixotasun arraroak dituzten umeei lagunduko diegu.\n“Gabonetako jaialdian Gabon giroan, dantzekin, abestiekin eta bestelako ekimen eta sorpresekin elkarrekin gozatzeko aukera izango dute bertaratzen diren pertsona guztiek, eta, San Silvestreren lehenengo edizioan kirola eginez ondo pasatzeko aukera izango dugu. Gainera, bi ekimen hauetan parte hartuz gure herri eta inguruko herriko familiei lagunduko diegu, gaixotasun arraroei buruzko informazioa zabaltzen eta diru-laguntzak jasotzen; horregatik, herritar guztiak gonbidatu nahi ditut bi ekitaldi hauetara”, azpimarratu du.


Luxiano Lazkano, Joxe Mari Bastida, Julian Eizmendi, Iñaki Errazkin eta Eneko Etxeberriaren adierazpen bateratua\n2014. urtean aurkeztu zuen Aranzadi Zientzia Elkarteak gure herrian 1960-2014 bitartean izandako giza-eskubideen urraketa eta indarkeria ekintzei buruzko txostena. Txosten hori liburu gisa argitaratuta, herritarren artean, gertatutakoa, egia, zabaldu nahi dugu, guztion artean memoria partekatu bat osatzeko. Ez dugu nahi Azpeitia bataren edo bestearen memoria partziala nagusituz eraiki, denon memoria eta memoriak kontuan hartuta osatzea da gure nahia eta helburua. Horregatik, ondokoa adierazi nahiko genuke:\nGure iraganari begirada zorrotza egiteko Aranzadi bezalako erakunde profesional eta prestigiotsuaren esku jarri gara. Begirada kritikoa izan behar dugu, gure etorkizuna eraikitzeko. Hala ere, ez da egia osoa jaso, oraingoz, ezinezkoa izan delako. Eskubide gehiagoren urraketak gertatu dira, eta horiek oraindik ere ikertuak izan behar dute. Bide horretan lanean jarraitzeko gure konpromisoa aldarrikatzen dugu.\nAzpeitia indarkeria handia jasan duen herria da. Indarkeria horren ondorioak larriak izan dira, eta, oraindik ere, askok eta askok, ez dute merezi duten aitormena eta babesa jaso. Izen-abizenak dituzten herritarrak dira, eta, guztiek, edozein izanda ere jasan duten indarkeria mota, gure aitortza egitea nahiko genieke.\nGuzti-guztiek merezi dute instituzioen/udalaren babesa jasotzea. Guretzat giza-eskubideen urraketa jasan duen herritar orok merezi du aitortza eta minaren aurrean, elkartasuna.\nBatzuen ustez, urte asko, gehiegi, pasatu dira giza eskubide urraketa batzuk gertatu zirenetik, eta bere horretan uztea hobe dela diote. Baina hori ezinezkoa da herri hau oinarri sendoen gainean eraiki nahi badugu. Derrigorrezkoa da isiltasunarekin apurtzea. Egia nagusitzea ezinbestekoa da, berriro ere ez dadin gertatu eta beldurrak ez diezagun irabazi.\nEz da Azpeitiko Udalaren ardura osoa, baina nahiago dugu zuoi, giza eskubide urraketan jasan dituzuenoi begietara begiratzea, eta beste aldera ez begiratzea. Horregatik Azpeitiko alkate eta alkate ohiok benetako aitortza egitea nahi dizuegu guztioi.\nBiktima guztiengana eskaintzen gara, zabaltasunean, banaka eta kolektiboki beharrezkoak dituzuen babesa gugan bila dezazuen. Badakigu urraketa jasan dituzuen askok eta askok ez duzuela beharrezko babes instituzionala jaso, eta, askok, ez duzuela inongo justiziarik izan.\nGu guztion ateak irekiak izango dituzue, edozein dela ere mina, beharrezkoak dituzuen kezkak partekatu eta gertutasunetik eta egiatik hitz egin eta elkarrizketarako.\nAzpeitian, 2018ko uztailaren 4an.


Katxalin elkartearen eskutik hasiko dira Pentekoste jaiak - Bergara - Goiena.eus\nKatxalin elkartearen eskutik hasiko dira Pentekoste jaiak\nJone Olabarria 2019-06-03 18:00\nKatxalin elkarteko kideak, Bergaran duten egoitzan.\nOhi dena baino ordu erdi lehenago jaitsiko da aurten bitorianatxo, egubakoitzean, 19:30ean, eta Katxalin elkarteak, bularreko eta ginekologiako minbizia duten emakumeen elkarteak, izango du Pentekosteei hasiera emateko ardura\nAzken urteetako bidea jarraituz, elkarte bat izango da jaietan omendua. Hala, Bularreko eta Ginekologiako Minbizia duten Emakumeen Elkartea, Katxalin, aukeratu du jai batzordeak 2019ko Pentekosteei hasiera emateko.\nEgun, 110 kide dira Katxalinek Bergaran duen delegazioan, Debagoiena osotik etorriak, baita inguruko herrietatik. Udaletxeko balkoian egongo zirela jakinarazi zietenean, "pozik eta harro" sentitu zirela kontatu dute: "Orain arteko lanaren aitortza dela sentitzen dugu, eta, gure egoitzatik pasa edo ez, gaixotasun hau ezagutu duten guztiei eskaini nahi diegu". Oraindik ere "bide luzea" egiteko dutela gaineratu dute, eta gaixotasuna ahalik eta era positiboenean bizi dutela azpimarratu: "Minbizia existitzen da eta ikusarazi beharra dago, horri buruz hitz egin, baina, betiere, sendatu daitekeela argi izanda".\nElkarteko kideek diote Katxalinen lana minbizia duten pertsonei eta haien familiei laguntza eta sostengua eskaintzea dela. Bularreko eta ginekologiako minbizian oinarrituta dauden arren, "elkarte irekia" direla azaldu dute, gizon edo emakume izan, eta minbizia edozein motatakoa izanda ere laguntza eskaintzen dutela: "Egoera berean dauden edo egon diren pertsonak dira gure ispilu, haiek ulertzen zaituzte ondoen, eta, sendatu direnak ikusita, itxaropena ere badira".\nFamiliekin ere lan egiten dute; izan ere, "minbizia agertzen denean, gaixoa soilik ez, senideak ere oso galduta sentitzen dira, lagundu nahi arren ez dakite oso ondo nola egin", diote. Elkarteak saioetara gerturatzeko aukera eskaintzen die guztiei.\nProiektu ugari abian\nTalde "oso aktiboa" direla diote; astero batu eta laguntza talde bat eratzeaz gain, maiz antolatzen dituzte hitzaldi eta tailerrak. "Halako ekintzek efektu bikoitza dute; kideekin hitz eginda barrenak arintzen dituzu, eta, gainera, besteen esperientzia ezagututa zure arazoak beste modu batera ikusten dituzu", azaldu dute taldekideek.\nAzken urteetan oso harrera ona izan duen proiektuetako bat bihotz formadun burkoak direla kontatu dute: "Ospitalean dauden pertsonei oparitzen dizkiegu, bularra galdu dutenen kasuan besapean jarri eta eroso egon daitezen".\nEra boluntarioan egiten dituzte, dohaintzan eman dizkieten oihalekin, eta, azaldu dutenez, burkoak banatzen dituztenean, "ilusio handiz" hartzen dituzte erietxean daudenek.


mendirizmendi.com | 2018-09-20\nIbilbidean Aitzulo bisitatuko da. Aitzulo harkaitzean higadurak eginiko zulo erraldoi eta ikusgarria da. Leku magikoa dugu. Orkatzategitik Urkulu urtegi, Udalaitz eta Anboto aldera dauden bistak ikusgarriak dira.\nIbilbidea Lope de Agirre konkistatzailea jaio zen Araotz herritik hasten da. Perun kolonizatzaileen artean eman ziren hainbat gatazka eta liskarretan parte hartu zuen, baina Eldorado altxorraren bilaketan parte hartzeagatik ezagutzen da gehien.\nSarrera atzean dauka eta bertara hurbildu arte ez da nabari hor dagoela. Barrura sartzen garen heinean apurka apurka zabaltzen doan kobazulo moduko tunel handia da eta bat-batean, aurrez aurre, begi handi baten forma duen zuloa agertzen da. Horrez gain, sabaian zulo handi bat du. “Leihoaren” ertzera erraz hurbil daiteke eta bertatik bistak ikusgarriak dira.\nIbilbidea Santakurutz baselizaren albotik pasatzen da. Baseliza eta inguruko eremuak oso politak dira. Baseliza XIX. mendearen hasiera aldera eraiki zen. Urtean bi meza ospatzen dira bertan. Lehena maiatzak 3an eta bigarrena, uztailean, Jakue egunean.\nAraotz herriko sarreratik baserri batzuetara igo behar da. Hauek pasatzerakoan eskuinera jo behar da. Bideak emeki gora egiten du. Basotxo bat igaro ondoren aldapa zertxobait tentetu egiten da. Aurrerago bideak pinudi bat bere eskuinetik inguratzen du eta txabola batera eramaten gaitu. Bertan jaiotzen den bidezidorra zuzen jarraitu eta igoera labur batean Aitzuloko sarrerara iristen da.\nAitzulo begia ikusi ondoren bidezidorrera itzuli eta eskuinera eginez igotzen jarraitu behar da. Bideak Aitzgaineko ur biltegira hurbilduko gaitu. Orkatzategira igotzeko 150 m inguruko desnibela geratzen da, baina lasai hartuta arazorik gabe igotzen da. Paisaiaz gozatu ondoren, zelai batetik Orkatzategi eta Ametzueta artean dagoen lepoan dagoen bidegurutzera jaitsiko gara. Jaitsiera leuna da. Lepoaren inguruetan Urtapotoluetako trikuharria eta Linatzako tumulua aurkitzen dira. Bidegurutzean aurkituko dugun pistari jarraitu behar zaio Santakurutz baselizara iritsi arte. Tarte honek emeki behera egiten du.\nBaseliza bisitatu ondoren bideari jarraituko diogu. Pistak Santakurutz gaina eskuinetik inguratzen du eta Arbe errekak osatzen duen bailarara jaisten digu. Bertatik, bideari jarraituz, Elorretako lepora igo behar da. Lepoa igarotzerakoan norabidez aldatu eta ezkerrera egin behar da. Ia altuera galdu gabe Pagobedeinkatutako lepora jaitsiko gara. Bertan dagoen bidegurutzean mendebaldera jotzen duen pista hartu behar da. Bide horretik, Makatzgain gailurra bere eskuinetik inguratuz, izen bereko lepora hurbildu behar da. Hemendik, ibilbidea amaitu arte, bideak behera egiten du. Ordu inguruko jaitsierak ibilbidearen amaieran utziko gaitu.\nIrteera ordua: 8:00\nDenbora: 6-7 h.\nDesnibel metatuak: 900 m gorantz eta beherantz.


San Nikolas jaiak berritasunez beteta datoz Elantxobera - Busturialdeko Hitza : Busturialdeko Hitza\nSan Nikolas jaiak berritasunez beteta datoz Elantxobera\nKaltzadan Gora Xtrem lehiatuko dute lehenengoz San Nikolas jaietan.Azken urteetan egin ez den herri krosa ere egingo dute. Herritarrei zein inguruko bizilagunei festetan parte hartzeko deia egin diete.\nAbendua festa giroan hasiko dute elantxobetarrek. Urteko azken hilabetea heltzeagaz batera iritsi dira San Nikolas jaiak kostaldeko herri txikira, eta aurten, berritasunez betetako jaiak prestatu dituzte. Kirolak izango du protagonismo nagusia aurten, besteren artean, lehenengoz lehaituko baitute Kaltzadan Gora Xtrem kilometro bertikala.\nNikolas Deunaren eguna da barikua, eta korrika eginez emango diote hasiera Elantxoben. 11:30ean portuan jarri dute hitzordua antolatzaileek, bertan hasiko baita erlojuaren kontrako kilometro bertikala. Banan banan aterako dira parte hartzaileak eta Ogoño bideko Larrasilla izango dute helmuga. Kilometro bat eta 300 metroko bidea igo beharko dute parte hartzaileek, 300 metroko desnibelagaz.\nGaur gaurkoz 25 lagun apuntatu dira lasterketara, eta aurretiaz izena eman gura dutenek kaltzadangora.elantxobe@gmail.com helbide elektronikora idatzi beharko dute. Halaber, egunean bertan ere izena eman daitekeela zehaztu dute antolatzaileek.\nLasterketako azken parte hartzailea helmugaratzen denean egingo dute sari banaketa Tinglauen, eta irabazleak lasterketaren txapela eta 200 euroko saria jasoko ditu; bigarren eta hirugarrenak 100 eta 50 euro eskuratuko dituzte, hurrenez hurren.\nLasterketa kultur ekintzak antolatzen dituen herriko taldeak, mendi taldeak eta udalak antolatu dute, eta hurrengo urteetan zabaltzen joatea espero dute: “Aurten antolatu dugu lehenengoz, baina lasterketak indarra hartzea gura dugu. Izan ere, etorkizunean lehiaketa ofizialen parte izatea gustatuko litzaiguke”.\nHerri krosean mozorrotuta. Kilometro bertikala hasi aurretik, baina, umeentzako herri krosak Ibarrangelutik Elantxobera arteko bidea egingo du; Etxetxutik Bidebarrira egingo dute. “Orain dela 20 urte inguru herri krosa egiten zen San Nikolas jaietan, eta aurten antzinako tradizio hori berreskuratu dugu”, adierazi du Argi Zameza kultura zinegotziak. Dagoeneko 36 gaztek eman dute izena, eta mozorrotuta joateko deia egin diete antolatzaileek.\nEguerdian ere jai giroak jarraituko du Elantxoben. Izan ere, herriko txokoetatik triki poteoa egingo dute. Txoko bakoitzean salda prestatuko dutela adierazi dute. Arratsaldean, berriz, mus txapelketa izango dute nagusiek, eta Tor Magoaren ikuskizunagaz gozatuko dute txikienek Gorgonio Renteria Kultur Etxean. Ostean, karaokea egongo da.\nZapatua Beti Galdu kuadrilakoen kantaldiekin hasiko dute portuan, eta arratsaldean, zine proiekzioa egongo da Kultur Etxean; 17:30ean jarri dute hitzordua.\nMarrazki lehiaketa. Domekan marrazki lehiaketa egingo dute kultur etxean. “Gabonetan udalak postal bat bidaltzen du, eta marrazki lehiaketako irabazlearen irudiagaz diseinatutakoa izango da aurtengoa”, adierazi du Zamezak. Hala, azken urteetan galduta egon den tradizioa berreskuratuko dute.\nAsteburu osoa ekintzez bete dute San Nikolas jaietako antolatzaileek, eta herritarrei zein inguruko bizilagunei festetan parte hartzeko eta Elantxobera gerturatzeko deia egin diete.


Eva Juez | Iraganik gabeko herriak ez du etorkizunik - Eva Juez\nIgandean Elgoibarko San Miguel auzoan egon ginen Eibarko alderdikide batzuk. Eguraldiak lagunduta, bertan zegoen giroa benetan hunkigarria izan zen.\n1936an hildako 14 gudariei egin zitzaien omenaldia eta jende asko gerturatu ginen bertara.\n“Iraganik gabeko herriak ez du etorkizunik” esaldiak ezin du esanguratsuagoa izan. Sendiek euren zauriak osatu behar dituzte eta hori gizarte guztiaren erantzukizuna da.\nOrain dela urte bi, 2012an, Eibarko bonbardaketaren 75. urteurrena gogoratzeko, hainbat ekitaldi antolatu genituen EAJkoek eta momentu oso bereziak bizi izan genituen.\nEsan bezala, iragana, oraina eta etorkizuna dira garrantzitsuak eta igandeko ekitaldia honen froga bat da.


Herria indartuko duten dinamikak bultzatuko ditu Itsasondoko EAJ-k\nHerriaren garapena bultzatzea izango du helburu EAJ/PNV-k Itsasondon. Judith Otegi zerrendaburu dutela, Itsasondo indartu eta herria dagokion lekura eramatea izango da taldearen helburua. Horretarako, hainbat dinamika prestatu dituzte 2019-2023 legealdian garatzeko.\nJudith Otegirekin batera, honako kideek osatuko dute EAJ/PNV-ren taldea Itsasondon: Imanol Lasa, Juan Ignacio Aranburu, Alaitz Arranz, Silvia Perez, Antonio Jarit eta Xabier Insausti.\nBederatzi alorretan landuko ditu proiektuak EAJ/PNV-k, guztiak ere herritarren beharretara zuzenduta, eta herritarrak ekintza guztien erdigunean jarrita. Hala, gizarte zerbitzuak indartzea ezinbestekotzat jotzen du EAJ/PNV-k, eta herriaren etorkizuna bermatzeko gazteei eta adin txikikoei zuzendutako egitasmoak indartzea. Aisialdia eta kultura eskaintza hobetzea izango dira horretarako giltza.\nItsasondoren sare ekonomikoa ere sustatuko du. Batetik, industriari eta industrialdeari berriz garrantzia eman eta haien egokitzapena bultzatuko du. Lehen sektoreak herrian duen nagusitasunari ere erreparatuko dio, eta nekazaritza, abeltzaintza eta basogintza indartzeko neurriak hartuko ditu. Horrez gain, eta oinarrizkoak diren zerbitzuak egokitzea ezinbestekotzat ikusten denez, herriko auzoetara eta baserrietara doazen bideak eta azpiegiturak ere hobetuko ditu. Gipuzkoako Foru Aldundiak abiatutako dinamikari jarraipena emanez, falta diren auzoetara eta baserrietara Interneterako zuntz optiko zerbitzua ere gerturatuko du.\nHerriko irisgarritasuna hobetzea izango da beste lehentasunetako bat. Horrekin batera, herriko beste azpiegitura batzuk ere hobetuko ditu, tartean oinezkoek trenbidea zeharkatzeko aukera egokiagoak aztertuko eta landuko ditu.\nTurismoari ere heldu nahi dio EAJ/PNV-k Itsasondon. Itsasondo “pasoko herri” izatetik, eskualdean erreferentzialtasun gehiago izatera iristeko dinamikak landuko ditu, eta eskualdera datozen bisitariak herrira gerturatzeko urratsak emango ditu.\nEAJ/PNV-k Itsasondo indarberritu nahi du, herria biziberritu, eta bertako bizilagunen bizi kalitatea hobetzeko lan egin. Helburu hori jomuga jarrita garatuko ditu azaldutako proposamenak.


Bueltan da Ipuin Kapsulak ekimena | Lezo.eus\nBueltan da Ipuin Kapsulak ekimena\nUrriaren 7an hasita, astean bitan, asteazken zein ostiraletan hain zuzen, ipuin kontaketa saio bat igoko da liburutegiko youtube kanalera zein udal webgunera 18:00etatik aurrera.\nEra berean, Udaletik jakinarazi dute udal liburutegiak ohiko zerbitzu guztiak eskaintzen dituela jada, segurtasun protokolo baten pean.\nCovid-19ak sortutako osasun egoerak udal zerbitzu asko berrasmatu edota egokitzera eraman du Udala, horien artean, udal liburutegiarena.\nIzan ere, udal liburutegiak ekainaren 1ean zabaldu zituen atean, ia 3 hilabete ondoren, mailegu zerbitzua soilik eskainiz. Irailaren 7az geroztik, baina, liburutegiak bere ohiko martxa eta zerbitzuak berreskuratu ditu, osasun eta segurtasun neurri zein protokolo zorrotz baten pean: informazio bibliografikoa, hemeroteka eta ordenagailu zerbitzua, irakurketa gela, mailegu arrunta zein liburutegien artekoa…\nOsasun egoera berezi honen eraginez, baina, badira oraindik aurrez-aurre egin ahal izango ez diren ekimenak, hala nola literatur solasaldiak eta ipuin kontaketak.\nLiteratur solasaldien kasuan, topaketak bertan behera ez uztearren, momentuko egoerara egokitu eta online egingo dira. Saio horien inguruko informazioa liburutegian jaso ahal izango da, baita izena eman edo liburuak jaso ere. Solasaldien inguruko informazio guztia udal webgunean ere ikusgai dago.\nEta ipuin kontaketa saioei dagokienez, Udal liburutegiak konfinamendu garaian martxan jarri zuen ekimenari heldu dio berriro, Ipuin Kapsulak ekimenari, alegia. Aipatu egitasmoak arrakasta eta harrena ona izan zuen eta hori zein egungo egoera kontuan hartuta, udal liburutegiak berriro jarri du martxan ekimena, oraingoan, udazken osorako.\nHelburua da Lezoko haurrek, etxetik bada ere irakurketaz eta ipuin kontaketaz gozatzen jarraitu ahal izatea, zaletasun edota ohitura hori mantendu eta horrela, txiki-txikitatik liburuez goza dezaten.\nGauzak horrela, datorren urriaren 7tik aurrera, astean bitan, asteazken eta ostiraletan, alegia, ipuin kontaketa saio bat igoko da, arratsaldeko 18:00etatik aurrera liburutegiko youtube kanalera zein udal webgunera.\nUdal liburutegiko youtube kanala:\nEgitaraua ikusgai hemen


Ikastolan ere, euskaldunak bazterrean • ZUZEU\nBadira urte batzuk gure seme alabak herriko ikastolan dihardutela, hortaz, gurasook ere ikastolan murgiltzen gara, bilerak direla edo beste zeregin batzuk direla.\nHasi berritan, harritu gintuen gurasoekiko bileretako euskararen erabilera sinbolikoa, erdararen menpekoa erabat.\nHelarazten zitzaigun zeharkako mezua argia zen: “erdaldunak ez ditugu molestatuko euskararekin. Izan ere, euskaldunok ere badakizue, badakigu erdaraz, eta denbora inork ez dauka soberan”.\n(Argitxo bajan dago aspaldion)\nBidenabar, gure seme-alabei ere, honako zeharkako mezua helarazten zitzaien:\n“euskara ikasgelan ariketak egiteko hizkuntza da. Ikasgelatik kanpora ez dago zertan erabili, eta erdaldunak tartean badira, are gutxiago. Ikus zuen gurasoak bestela”.\nIkusi eta ikasi, gure ikastolako haur gehien-gehienek, guztiek ez esatearren, erdara darabilte harreman hizkuntza oso nagusi gisa… Baita gela barruan ere, irakaslea pare bat metro urrun dutenean behinik behin.\nGauzak horrela, aita honek behin baino gehiagotan eskatu zuen hizkuntzen kudeaketa duinagoa gurasoon bileretan, edo euskaldunontzat bat, eta erdaldunentzat beste bat dei zedin, bestela. Eskaria egin izan dugu hiruzpalau aldiz, eta esan behar da bilerak kudeatzen zituzten irakasleen aldetik erantzun ezberdinak jaso izan ditugula, kezka guztiek aitortzen zuten arren.\nGurasoen aldetik isiltasuna izan da eskariari erantzun nagusia.\nAhapetik, ama batek edo bestek aldeko jarrera adierazi izan dit. Ozen eta zakar aritu da, ostera, eskariarekin batere ados agertu izan ez den ama erdraldun elebakar osoren bat.\nIgaro azken bi urteotan aurrera pausu lotsati bat edo beste sumatu dugu, gurasoon bileretan euskararen presentzia areagotze aldera, baina aurtengo lehen bileretan atzera egin da nabarmen, berriz ere.\nHizkuntzen kudeaketarako ikastolak protokolo bat baduela gogorarazi zaigu, zeinaren arabera azalpenak erdaraz eman behar diren, ondotik euskarazko laburpen bat eginez… Laburpena??? Zertarako??? Kristaueraz guztiok dakigu eta!\nHain da absurdua neurria, ze, egon naizeneko azken bileran, “arratsaldeon eta eskerrik asko etortzeagatik” izan baitira kasik erabili diren euskarazko berba bakarrak, ondoko ia guztia erdara batuan egin delarik, guztion ulermenaren eta denboraren kudeaketa jasangarriaren izenean.\nBada, horrela alferrik ari gara.\nBada, gurasook euskara zokoratzen badugu, geure seme-alabek berdin jokatzea ez da harritzekoa. Ez dago hizkuntza politikan aditua izan beharrik hori ulertzeko.\nBada, ikastolan ere ez badira euskaldunak aintzat hartzen, zertan ari gara beste eremu batzuetan euskaraz jarduteko eskubidea aldarrikatzen?\nBada, euskaldunak zokoratzen jarraituko badugu, hobe dugu Ikastola Colegio inglés edo alemán bihurtu. Dirua eta denbora aurreztuko ditugu, eta aldarteak (euskaldunonak sikiera) ere hobera egingo.\nSegundo Marey gogoan\nPareko leihotik: itzalak\n41 pentsamendu “Ikastolan ere, euskaldunak bazterrean”-ri buruz\nIkastola 2013-11-13 10:04\nIzenburua irakurtzean ikasleen erabileraz ari zinela pentsatu dut. Ez dakit nongo Ikastolaz ari zaren, baina nik ezagutzen ditudanetan oso bestela jokatzen da. Eremu oso erdaldunean bizi al zarete? Harrituta geratu naiz\nItzain 2013-11-13 10:12\nHerri erdaldunduan, bai. Elebidunak %25 inguru. Eskualdean elebidunak %40 inguru. Ikastolan bertan guraso elebidunak %50 bueltan ibiliko gara.\nHala ere, ikastola askotako errealitatea dela egiaztatu ahal izan dut, beste guraso batzuekin hitz eginda.\nUrko 2013-11-13 10:25\nZur eta lur. Gauza bat da inertziak, “edukazio onak”, euskaldunon konplexuek… bileretan euskararen erabilera hutsaren hurrengo bihurtzea. Bestea, ikastola batek, instituzio moduan daukan hizkuntzen kudeaketarako protokoloan erdarari lehentasun osoa ematea. Horrek ez dauka, ez hanka ta ez buru. Okerrena da, horrelako protokoloak ikastola bakoitzak bere Batzarrean erabakitzen dituela, hau da, guraso bazkideek!\nItzain 2013-11-13 10:47\nGure inguru hurbilean euskaldunen autoestimak txiki-txiki eginda dirau. Euskalduna bera bilakatzen da sarri euskaldun hurkoaren zentsore. Hori gertatzen zaigu ikastolan ere.\nGuraso gehienek oso barneratuta daukate erdaldunekiko ustezko “errespetuaren” legea, eta hori aldatzeko eragin beharrean, ikastolako arauek egoera hori betikotzera datoz.\nBaina ikastola askotako kontua da hori, ez geurearena bakarrik. Ikastolak erakunde gisa hausnartu egin behar luke honen inguruan, eta neurriak hartu, irakasleei eta gurasoei formazioa eskainiz lehenik. Egoera honek ikastolen proiektuaren beraren iraupena auzitan jartzen baitu epe luzera, zeren ikastolak euskaldun harroak sortzen ez baditu, euskara erabiliko ez duten sasi-elebidunak sortzen jarraituko badu, proiektuaren funtsa galdu egiten da, eta ezertarako balio ez duen hizkuntzak etorkizunik ez badu, hizkuntza horretan diharduten ikastetxeek are gutxiago…\nNaparroan 2013-11-13 11:21\nA! Eta horrelako egoeretan nola jokatu aztertzeko: TELP tailerra Antsoainen, Gemma Sanginesekin, heldu den ostiralean eta larunbatean. Oraindik bada lekua.\nItzain 2013-11-13 11:23\nIkastolako arduradunei esango diet, ea animatzen diren… 🙂\nNaparroan 2013-11-13 11:17\nOhar txiki bat: hau esan duzu: “haur gehien-gehienek (…) erdara darabilte (…) baita gela barruan ere, irakaslea pare bat metro urrun dutenean”. Iruñerriko D ereduko institutuetan ikasle askok erdaraz egiten diete irakasleei, gela barnean.\nItzain 2013-11-13 11:20\nGurean ere gertatzen da hori kasu batzuetan, gure haurren geletan bederen…\nEdonola ere, egoera katastrofikoek ez dituzte egoera txarrak hobe bihurtzen, eta Iruñerriko testuingurua gurea baino askoz latzagoa da.\nIrala 2013-11-13 15:19\nAgian da ailegatua unea barneratzeko denak euskalduntzen saiatzeak inor ez euskalduntzea dakarrela ,eta, leku konkretu batzuk kenduta, euskaldunok euskaldunentzako euskaratik eta euskaraz funtzionatzea datekeela ataka honetatik ateratzeko modua, esaterako, megaikastola bilboanditarrren partez, ikastola txikiago baina mamitsuagoak osatzeko, edota mega-alderdi ustez euskaltzale abertzaleen partez, Euskaldunon partidua sortzekoa, izan ere, atzo bertan entzun bainituen Bilboko plenoan Bilduko zinegotziak Alianza Popularrekoen doinu berean, asmatu duzue, erdara hutsean aritu ziren hasi eta buka!!! “Eskerrik asko, alkate” derrigorrezkoak kenduta. Nora d/goaz horrela?\nIban Tustan 2013-11-13 16:15\nEta ez litzateke hobe euskara haur-jolasa balitz bezala hartzeari utzi, eta zentralitatea ematea?\nEuskaldunon alderdiarena ez zait batere ideia txarra iruditzen.\nIrala 2013-11-13 18:16\nBoto eta diputatu sorta ederra ateraz gero, etorriko lirateke aberchale baskoak itun eske? Zertara eta gehiengoak osatzera euskaldunon eskubideen alde egitearen truke? Orduan ikusiko genituzke ikustekoak.\nEtxekortia 2013-11-13 18:53\nItzain, ez dut ulertzen zergatik “autoestima falta” “euskaldun harro” izatearekin kontrajartzen duzun. Euskarari uko egiteari uzteko harrotasuna? ez dut uste.\nArrazoia eta sendotasuna askoz hobe. Harrotasunak ez dakar ezer onik, jarrera sendoak bai.\nIkastolako guraso bilerarako jarrera sendoa eta arrazoiz betea proposatuko nizuke: bileretan euskara zokoratu egiten dutela, aitzaki bat edo beste dela tarteko? Ba hartu hitza zuk eta euskara hutsez hitz egin 5 minutuz. Eta beste guraso batzuk bultzatu berdina egitera. %50 baldin bada euskalduna, edukiko dituzu hautagaiak. De fakto euskaldunduko duzue bilera inori baimenik eskatu gabe eta erdaldun euskarofoboak ezingo dute ezer argudiatu kontran.\nItzain 2013-11-13 20:57\nHarrotasunaz ari nintzen, ez harrokeriaz. Ikastolatik haurrak euskaldun harroak (orgullosoak) nahi nituen, baina euskarari uko egiten diote kalean gureek ere, etxean euskaldun diren arren.\nEta saiatu gara eragiten, baina hau ez da inguru erraza horretarako. Erdaldun euskarofoboak ez dira hainbeste, baina euskaldun menderatuak bai…\nbai 2013-11-13 22:57\nItzain.. ez al zara bakioztarra ala? (beste eztabaida batzuetan esan dozunetik ondorioztatuta hori uste nuen behintzat), baina herritarren %25 bakarrik euskalduna bada…??\nAritz 2013-11-13 23:06\nBada, ikastola bateko irakaslea naizen aldetik, esan nahi nuke, gure ikastolan bileretako hizkuntza irizpideak oso bestelakoak direla: azalpenak EUSKARAZ eman behar dira, eta ondoren, euskara ulertzen duenik ez balego, laburpena ERDARAZ egin. Bilerarako sortzen diren diapositiba aurkezpenak elebitan jartzeak ere laguntzen du; izan ere, nahiz eta bilera euskara hutsean egin, elebiko aurkezpen horiek bermatzen dute euskara ulertzeko ere gai ez diren erdaldun elebakarrek bilera jarraitzea.\nUrko 2013-11-14 08:36\nIrizpide horiek zentzuzkoagoak iruditzen zaizkit. Dena dela, askotan laburpena luzetxoegia egiten dugu gurean…. errepikapena ez esatearren. Aurkezpen osoa elebitan jarri beharrik ez dago nire ustez. Nahikoa da informazioa idatziz pasatzea erdaldunei. Beraiekin adostuta, bilera baino 30 minutu lehenago elkartzea ere ideia aproposa izan daiteke, ildo nagusiak azaltzeko. Guraso euskaldunok laguntzeko prestutasuna erakutsi behar genuke, gauza puntualen bat itzultzeko, zalantzak argitzeko… Neurri hauekin, errepikapen edo laburpenak ekiditeko moduan egongo ginateke.\nBestalde, beraien euskara hobetzeko ikastaro zehatzak eskaini beharko lizkie ikastolak euskaltegiekin elkarlanean (etxeko lanak egiten laguntzeko ikastaro motzak, bilerak ulertzera begirakoak…)\nAritz 2013-11-13 23:14\nEta? Zer egin liteke ikasleak ikasgelaz kanpo ere euskaraz ari daitezen? Eskolak eska al diezaieke ikasleei zein hizkuntza erabili behar duten? Zein da eskola ikasleek halakorik eskatzeko? Eskolaren funtzioa zein da, bada? Ikasleen euskara-erabilera bultzatzea ala euskara-ezagutza bermatzea?\nUrko 2013-11-14 09:09\nNiri iruditzen zait Ikastolaren egitekoa badela erabilera ere bultzatzea. Ezin duela euskara, matematika bailitzan irakatsi. Horretan ez saiatzeak Ikastolen funtsari aurka egitea dela deritzot. Akademia bat ginateke bestela.\nBeste kontu bat da hori nola lortu. Instituzioari eskatzen diogu gure txikiak geletan sailkatzerakoan hizkuntza ere irizpideetan sartzea (helburua izanik, txikien arteko hizkuntza ohitura euskalduna sustatzea). Irakasleei begira ere gauza bat behintzat argi daukat: irakasleak eredugarri izan behar direla bere jardun profesionalean. Profesionalaren barruan sartzen ditut klaseak, baina baita ere, ikastola barruan irakasleen arteko elkarrizketa informalak, kafe momentuak, patioko zainketak eta abar. Eta ikastola barruan nahiz kanpoan euskara ahalik eta gehien erabili beharko luketela.\nGurasook ere badugu gure ardura, noski. Gu ere ikastolako bazkide gara eta, erabilera bultzatzea helburu estrategikotzat hartzen badugu, guk ere gure harritxoa jarri beharra daukagu. Patioan, gure txikien zain gaudenean, edo jolasparkean gurasoon arteko elkarrizketak mimo handiz zaindu beharko genituzke. Izan ere, txikiek “zer ikusi, hura ikasi”.\nItzain 2013-11-14 09:09\nBai, bakiotarra banaz, egun beste herri are erdaldunduago batean bizi banaz be.\nAritz, ikastolak eta ikastolak daude, baina gurean ematen den egoera beste askotan ere ematen da, ziur egon. Gero uste dut “eskola” eta “ikastola” kontzeptuak nahasten dituzula. Ikastola eskola da, baina eskolak ez du zertan ikastola izan… Bizi naizen herrian badira beste eskola bi. Bata pribatua, A eta partez, B eredua eskaintzen dituena; bestea Estatala edo “publikoa”, A, B eta D eredua eskaintzen dituena, eta azkenik gure ikastola.\nIkus dezakezunez, aldeak daude “eskolatik” “eskolara”.\nGure ikastolaren helburuen artean, honakoa ei dago:\n“…Ikastola honen xedea ikaslearen erabateko prestakuntza da, pertsona arduratsu, adeitsu, solidario, autonomo, jakin-nahi, gaitasun kritikodun, parte hartzaile, irizpidedun eta ondorengo ikasketak egiteko edo lan munduan sartzeko akademikoki eta linguistikoki egoki gaitua. Gainera, heziketa euskalduna eskaintzen die bere neska mutilei, euskara bere komunikazio eta harreman tresna arrunt bilaka dadin”\nNeska-mutil hipergaituak sortzea da helburua, alegia, eta GAINERA, hots, bide batez, heziketa euskalduna eskaintzen zaie, euskara ikastolakumeon komunikazio eta harreman tresna ARRUNT bilaka dadin. Ez ariketak egiteko hizkuntza soila, bizimodu arrunterako hizkuntza baizik.\nItzain 2013-11-14 09:22\nUrkok egin dituen iruzkinekin bat nator. Horrela ikusten dut nik ere ikastola, eta Ikastolak ere, erakundeak, antza denez, antzeko helburuak ditu xede… baina gero, tokian tokiko jardun praktikoarekin eta baldintzekin egiten dugu topo. Ikastolak ezin du bere ikasleen hizkuntza jarduera erabat baldintzatu. Ez dauka horretarako indar nahikorik.\nEzagutzen ditut irakasle bikainak, ikasleek oso estimatzen dituzten horietakoak, euskaltzale porrokatu eta kontsekuenteak, ahaleginak eta bi egin arren oso emaitza pobreak lortu dituztenak erabilerari dagokionez.\nArazoa ez dago ikastolan berez.\nArazoa etxean eta herrian dago.\nBaina ikastolak horietan ere eragin behar luke, horretarako eskarmentua eta gaitasuna badaukalako. Eragin behar luke, gurasoei formakuntza eta irizpideak eskainiz, eta zer esanik ez, eredu izanik, koherentziaz jokatuz.\nEz soilik ikasle euskaldunak sortzeko. Baita iraun nahi badu ere, zeren, noiz arte jarraituko dute guraso askok eta askok, seme-alabak ezertarako balio ez duen hizkuntza batean ikastera bidaltzen?\nzu hor ta ni hemen 2013-11-14 10:07\nDonostiako eskola publiko batean dabil nire semea, D eredua baizik ez duen eskola batean. Eta euskara gelan erabiltzen den hizkuntza da, eta punto. Ikasleen harreman totala erdaraz da. Eta irakasleek gela barneko erabileraz bakarrik arduratzen dira, ez dira eskola barnean jolasorduan eta pasilloetan egiten den erabileraz arduratzen, “gehiegi behartzea” on ez delakoan.\nNi ya etsita nago. Denei euskara erakusteko baliabideak jarri eta erdaldunekin zubiak eraikitzeak ekarri duen gauza bakarra da euskaldunak zubi hori beste aldera zeharkatzea, alderantziz izan beharrean. Eta gero, artikuluan esaten den bezala, euskarari presentzia minimo bat eman nahi bazaio bileretan-eta, pelmazo klasikoa bazina bezala begiratzen dizute. Euskarari inportantzia minimorik ere ematen dietenekin elkarbizitza gogorra da.\nBaina gaur Donostian edo Bilbon gertatzen dena, bihar Azpeitian eta Ataunen gertatuko da. Eta ni ya nazkatuta eta etsita nago.\nzu hor ta ni hemen 2013-11-14 10:08\n“ematen EZ dietenekin” idatzi nahi nuen. Barka.\nItzain 2013-11-14 10:09\nIrala 2013-11-14 12:16\nBat gatoz. Eta? Konponbiderik? Noiz arte? Azpeitiak eta Ataunek ere etsi arte? Hainbeste lan eta izerdi horrela amaitzeko? Jakobinoek jarri omen zituzten euskaldunak amildegiaren ertzean eta azkenean, guk gerok egin dugu salto!!!\nItzain 2013-11-14 13:48\nGaldera gehiegi Irala. Hasi hadi hi konponbideak proposatzen. Nik jarraituko diat (amildegira ez baina).\nPeru Dulantz 2013-11-14 13:48\nBada ni oso ingurune erdaldunean bizi naiz (Arabako Lautadan) Alabak 10 urte ditu eta, oraindik, euskara erabiltzen du lagun askorekin eskolatik kanpo ere. Aurten eman du lehenengo aldiz lagun batzuekin gaztelaniaz hitz egiteko hurratsa, eta gakoa, argi eta garbi hau dela esan dezaket: haurrek, gaurko egunean, GOIZEGI ikasten dute gaztelania, euskararekin batera, kasurik onenetan, eta horrela ezin da euskararen erabilera bermatu, euskaraz hitz egiteko gauza ez diren haurrez inguratuta bizi behar dutela kontuan izanik. Batzuk euskaraz hitz egiteko gauza ez dira, eta guzti-guztiek gaztelania ondo ezagutzen badute…, bada, betikoa!\nzu hor ta ni hemen 2013-11-14 13:58\nNire erantzunean iradoki dut denei euskara erakusteko saioak huts egin duela. Ezagutzan agian aurrera egingo zen, baina erabileran atzera, ume erdaldun (euskaldundu omen) horiek tiradizo handiegia egiten diotelako euskaldun minoriari.\nPeru Dulantzek dioen moduan, haur euskaldunek goizegi ikasten dute erdaraz, eta ezinbestean gertatzen da hori. Ahalik eta ingurune euskaldunena bultzatuz ere, ezinbestean ikasten dute komunikazio hizkuntza neutroa (“denok dakiguna” eta pelma purista batzuek kenduta koine moduan erabiltzekoa) erdara dela.\n“Konponbiderik?” galdetzen duzu. Ba ez, ez dut. Eta etsita egonik, ez naiz amildegitik botako, baina amildegia ez dagoela behintzat ezin da ukatu.\nAzken batean, ya nire borroka bakarra da nire haurrek euskara ikas dezatela ondo, eta erabiltzea balora dezatela ingurune erdalduna badute ere. Hortik aurrera, geroak esango du zein hautu egiten duten gerora eta beren umeekin… Baina argi dago gero eta ingurune latzagoa dutela, Donostian, Azpeitian zein Ataunen.\nItzain 2013-11-14 14:11\nNik uste dut amildegia saihesteko bide bakarra harnasguneak sortzea dela. Ikastolak berak ere harnasgune behar luke, baina horretarako gurasoen eta ahal dela, herriaren beraren laguntza ezinbestekoak dira.\nHaurrek ez dute erdaraz egiten goizegi ikasten dutelako. Haurrek erdaraz egiten dute, erdaraz egiteko ohitura dutenekin. Haurrek erdaraz egiten dute erdara lege bilakatu den herrietan.\nBeharbada gurasook euskaraz dezente gehiago egingo bagenu, ez eurei eta zakurrei, geure artean baizik, eta Ikastolak euskarari lehentasuna emango balio. Udalak kultur programazioa %95 espainieraz eskaini ordez, euskaraz proportzio duin bat eskainiko balu, eta hizkuntza paisaia (idatzizkoa eta entzunezkoa) zainduko balu.\nJaurlaritzak ETB1 desagerrarazteko plana bertan behera utzi eta euskal telebista kate bat edo beste programazio duin batez osatuko balitu (programazio osoez ari naiz). Edota interneti arreta pixka bat jarriko balio, euskarazko eduki eguneratuak, anitzak eta erakargarriak ugal daitezen… Beharbada orduan gure haurrek, erdaraz goizegi ikasi arren, euskaraz biziko lirateke neurri handi batean. Helduon antzera, aitor dezagun bidenabar.\nIrala 2013-11-14 14:32\nArnasguneak sortu, ados, ederto, baina arnasguneak sortzen dira elkarrekin arnas hartzen duen jendeaz, aire bera hartu gura duen hurkoaz bat. Ezin duzu arnasgunerik sortu politikari arribista atzo goizean aberchaletuarekin edo euskal kontzientzia zipitzik ez duen euskaldun todalavidakoarekin. Esan gura dudana da hobe dela arnasgunea benetakoa eta kontsekuentea izatea, nahiz ta txikerra, eta ez megaikastola edo mega alderdi urardotua. Horrexeri deitzen diot nik arnasgune, Arratiako txekorra, txikerra baina gogorrari, hain zuzen. Egin dezagun errekuentoa: ETB euskararen arnasgune? Bai, aurrera. Ez, zertan gabiz ba? PNV /Bildu/ Nabai…euskararen arnasgune? X mega hezkuntza-zentroa? x mega denda? Bertsolarien elkartea? Euskal parlamentua? Habe? Uema? Kirol Federazioak? Gara?\nItzain 2013-11-14 15:45\nZuri proposamenak eskatzea eta niri arnasa zuzen idazteko erregutzea, berdintsu…\nHala ere, jaurti dituzun horietan badira arnasguneak ere: Bertsozaleen Elkartea, UEMA,… edota ETB1, EAJ-k euskaldunak pertsona normaltzat hartu nahi gaituen egunean.\nIkastola guztiek behar lukete arnasgune; horretarako, oraindik ez direnetan formazio eta motibazio saio batzuk nahikoa behar lukete. Gure ikastolan behintzat, ziur nago egoera errotik iraularazi daitekeela kanpotiko laguntza apur batekin.\nEta pentsatu nahi dut, Bilduk jarraibide zehatzak eman ezkero bere eraginpeko ordezkariei, herri askotako hizkuntz panorama tristeak, gure herrikoak adibidez, hobera egingo lukeela nabarmen, oinarri-oinarrizko neurri batzuk hartzea nahikoa. EAJrengan ez daukat itxaropen handiegirik.\nAgintari abertzaleen eragiteko borondate apur bat besterik ez da behar, amildegitik urruntzeko urrats politak egin ahal izateko. Pentsatu nahi dut, denbora kontua dela (zeren zain daude?) Otegi batek (Egibar batek?) bere eraginpeko egiturak eta militantzia euskalduna aktibatzeko urratsak ematea. Horrexek berak eragin handia izango lukeela ez dut zalantzarik.\nEgungo egoera katastrofikoan euskaldunok bizirik irauten badugu, zer ez dugu lortuko pulamentu apur bat egiten hasten garen egunean?\nPeru Dulantz 2013-11-14 15:54\nItzain, ez gaude ados honetan. Nire esperientzia pertsonala hauxe izan da: haurra etxetik euskaldun hutsa bada, horrek eragin ikaragarria dauka bere inguruan. Guk lortu genuen: alabaren aurrean beti euskaraz hitz egin, hedabideak beti euskaraz jarri, 3 urtera arte ez eskolaratu (oso inportantea!!)… Laburbilduz: beraren ama-hizkuntza bakarra euskara izan zen 6/7 urtera arte. Eragina ikaragarria izan da beraren inguruan ere: sasieuskaldundutako haur guzti-guztiek euskaraz egiten zioten alabari, ondo baitzekiten bestela jai zutela. Konklusio gisa: haurrek euskara erabili behar badute EZ DUTE GAZTELANIA GOIZEGI IKASI BEHAR.\nIrala 2013-11-14 15:57\nProposamenak eta aterabideak aurretik patrikan edukita, zertara dator inori zuk aisa konpondu ahal dituzunak konpontzen laguntzea? Ai, negarti halakoa! Ez da izango mimo bila zabiltzala?Nire proposamena, argia zen, baina: euskalduntzean euskal berniza duen baina benetan euskararen lepoan beruna den eragozgarri guztiak errekara botatzea, besteak beste, PNV, Deia, Gara.. Ahor proposamena!!!\nItzain 2013-11-14 16:52\nPNV, Deia, Gara,… Bilduren parte handi bat, Geroa Bai, ETB2, Radio Euskadi, Info 7, Onda Vasca,…\nIrala… bakarrik lotuko gozak…\nEta Peru, zeuk diozun hori lortzeko, baldintza asko eman behar da batera: gurasoen familiak euskaldunak izatea, gurasoen lagun gehienak ere bai, ikastetxeko ikaskide gehien-gehienak euskaldunak izatea… Hori Lautadan ez dakit, baina “Euskal” Herriko herri gehienetan ez da gertatzen.\nPeru Dulantz 2013-11-15 09:20\nBaldintza horietako batzuk baino ez ziren betetzen gurean, Itzain, eta nahikoa izan zen. Kontua irizpide batzuk argi edukitzea da, eta arazoa da jendeak ez duela horrela jokatzen. “Batzuetan ipuinak erderaz kontatzen dizkiot, asko gustatzen zaio”; “Berari Clan gehiago gustatzen zaio, zer egingo diogu…”; “Biak batera ikasten ari da, eta oso pozik nago”… Horrelako perlak entzun nizkien handik gutxira “euskeraz!!!” behin eta berriz garrasika entzun izan dizkiedan hiru guraso desberdini. Eta zinez esaten dizut, nahikoa da haur euskaldun bakar bat (euskaldun hutsa, edo ama hizkuntz bakarra euskara duena) talde oso baten jarduna euskalduntzeko, zer esanik ez talde bakoitzean bizpahiru baldin badaude… Baina arazoa da horretarako baldintzak daudenean ere gurasoek ez dutela horrela jokatzen.\nPeru Dulantz 2013-11-15 09:24\n” gurasoen familiak euskaldunak izatea, gurasoen lagun gehienak ere bai, ikastetxeko ikaskide gehien-gehienak euskaldunak izatea…” Barkatu: baldintza horietako bakar bat ere ez zen betetzen gurean, hobeto esanda, eta, hala ere, lortu dugu.\nItzain 2013-11-15 09:31\nBa zorionak, Peru. Geuk ez dugu lortu.\nPeru Dulantz 2013-11-15 09:37\nKontua ez da domina-banaketa. Kontua da formula zein den aztertu eta zabaltzea, jendeak praktikan jar dezan, interesa dutenek behintzat.\nzu hor ta ni hemen 2013-11-15 12:25\nPeru, “interesa dutenek behintzat” diozu. Horra auzi guzti honen muina.\nKontu horretaz benetan kezkatuta eta presio minimo bat egiteko interesa dugunak lau katu gara. Eta kitto. Praktikak horixe erakutsi dit niri. (Herri jakin batzuez ari naiz, baina susmoa dut herri guztietara zabalduko den joera dela).\nPeru Dulantz 2013-11-15 14:48\nBai, hoi horrela da. Oso jende gutxiren kezka da benetan. Teorian askori axola die, baina gero eguneroko praktikan ez da islatzen. Askotan, ezjakintasunagatik egiten dela esango nuke. Adibidez (eta ezagutzen ditudan kasuak aipatuko ditut), guraso euskaldun batzuk kezkatu egiten dira semak edo alabak gaztelaniaz ez dakielako, oso-oso txikia izan arren (4 urterekin, demagun), eta etxean gaztelaniaz hitz egitea erabakitzen dute. Beste batzuek “euskeraz!!” garrasi egiten diote etengabe semeari, baina ez dute inolako neurririk hartzen egunero erdarazko telebistaren aurrean ordu piloa pasatzen duela ikusita… Nire ustez, jendearen kontzientzian sartu beharko genuke ideia bat argi eta garbi: ez da ezer larririk gertatzen zure umeak gaztelania euskararekin batera ikasten ez badu eta adin jakin batera arte elebakarra bada, are gehiago, komenigarria ere bada, euskaraz biziko bada, behintzat. Gure seme-alaben ama-hizkuntza, hizkuntza nagusia, euskara izan behar da, etorkizunean euskaldun oso eta eraginkorrak izango badira.\nItzain 2013-11-15 15:13\nNik ezagutzen dudan jende gehien gehienak uste du euskararen egoera eta bilakaera onak direla, eta ikastetxean landutakoarekin haurrek nahikoa eta sobera badutela. EAEko erakundeetatik zabaldu ohi den mezua baikortasunez bustita egoten da beti, eta oso oraintsura arte, soilik gaitasunari erreparatzen zion, ez erabilerari, horrela etengabeko hazkundearen irudia emanez. Gaitasunaren hazkunde geldoaren eta D ereduko matrikulazio datuen hazkunde etengabea nahastuz, uste baikorra orokortzea lortu dute erakundeok, irakurketa hori zalantzan jartzen dutenak, muturrekotzat eta ezkor kronikotzat kalifikatuz sarri.\nBestalde, euskararen berreskurapenaren aurka dauden indarrek, euskararen normalizazioa azkarregi eta inposatuz ematen ari delako irudia zabaltzen dute etengabe, erantzunik gabe ia. Hori gutxi balitz, bultzada negargarria eman die oraintsu Urkullu Lehendakariak, unionismoaren tesiak ontzat eman eta berak ez zuela euskara inposatuko adieraziz…\nAzkenik, euskalgintza oso ahul eta zatituta ageri da azken urte luzeotan, eta ez dauka bere mezuak hedatzeko indar nahikorik, ez eta mezu bateratu samarrik ere.\nHorrek guztiak euskararen berreskurapenaren alde dagoen jende askoren erlaxazioa eta utzikeria ekarri ditu, nire ustez, erakundeen eta ikastetxeen esku utziz euskararen berreskurapena, pentsatuz guztiak ari direla lan horretan eta nahikoa izango dela haien ekimenarekin.\nIruditzen zait, egun arte horren errotuta egon den optimismo suizida orokortua gainditzea lortzen badugu (horretarako ekimen politikoa ezinbestekoa da), egun ikusten ditugunak baino, euskaltzale konprometitu asko gehiago agertuko direla nonahi…\nPeru Dulantz 2013-11-15 21:14\nErabat ados. Erlaxazioa orokorra da gizartean. Horren erakusgarriak asko eta asko dira. Bat besterik ez aipatzeagatik: alabak aurten jaso dituen urtebetetze-gonbidapenetatik (bidaltzen dizkioten postaltxoak) bakar bat ere ez da euskaraz izan. Hori ez litzateke harrigarriegia izango bizi garen lekuan, baina kontua da azkeneko bi gonbidapenetako haurren guraso biak (lauak) maistra-maisuak direla, eta euskaraz egiten dutela lan.


HGH Malaysia | Hormona-hormona erosteko tokia Malaysia Kuala Lumpur-en\nHGH Malaysia | Non Kuala Lumpur-en hazten ari den hormona Malaysia erosi?\n100% produktuaren kalitatea Hazkunde hormona (HGH Somatotropina) Malaysia\nHazkunde hormona produktuen banatzaile ofiziala da Malasia.\nZein da hazkunde hormona?\nHazkunde hormona (hazkunde hormona, STH, HGH, somatotropina) -\nHipofisi guruineko aurreko lobuluen peptidoaren hormona kiroletan erabiltzen da muskulu erliebea osatzeko.\nGorputz zahartzea zuzenean hazkunde hormona-oharra mailan dago.\nBatez besteko batez bestekoa, 20 urtez 10 urtez behin, produkzioaren maila 15% jaitsiz.\nHazkunde hormona ez da sexu-desberdintasunak. Hau da, maila berdina da gizon eta emakumeen artean.\nHazkunde hormona duten drogak erabiltzea izan arren,\nWADO (Munduko Dopinaren Antolakuntza) debekatuta dago,\nMalasian salgai dauden produktuak. Erabiltzeko adierazleak:\nHormonak osasunerako ezinbestekoak diren substantzia naturalak dira. Adina, hormona edukia\nPixkanaka-pixkanaka jaisten da, eta horrek azelerazioa dakar\nzahartze prozesua eta erlazionatutako azaleratzea\nGaixotasunen adina. Orduan hormona naturalaren ordezko terapia zure gorputza lehortzen du esnearen hormonen mailara, zure gorputza urte gazteetan ohituta dagoen mailara itzuliz.\n- Hasi 2IU egunero ohera joan aurretik (urdaila hutsik).\n- 5 egun eta 2 egun falta dira.\n- Goizez / arratsaldez aldatzeko proposamena (bi hilabetez behin) proposatzen dugu.


Ez eman bazkarik usoei • ZUZEU\nEz eman bazkarik usoei\nEz ditut animaliak maite. Ez ditut gorroto ere. Errate baterako, zezenketen kontra nago, baina, halere, horren kontra egoteko arrazoien zerrenda bat prestatu beharko banu, aspergarriak direla izanen litzateke nire jarreraren lehenbiziko motiboa, eta horren ondoren paratuko nuke akaso zezenen sufrimendua. Ez naiz munstro bat (bueno, igual ez dagokit niri hori erratea, baina, tira): lau hankako izaki guziak desagerraraziko lituzkeen holokausto bat antolatzearen kontrakoa naiz, eta, oro har, animaliak errespetatzearen aldekoa naiz. Baina errespetua ez da amodioa. Bertze ugaztunen irudi moñoñoak –adibidez, sare sozialen bidez hedatzen diren argazkiak– ez zaizkit hunkigarriak iduritzen, eta are gutiago irudi horietako animaliak narrastiak edo txoriak baldin badira. Txori ustez maitagarri baten begirada baino gauza hotzagorik ez da mundu honetan, eta, adibide bat emate aldera, usoak zikinak eta astunak dira; haien egiazko izaera ezin hobeki laburbiltzen zuen Londresen ikusi nuen kartel batek: ez eman bazkarik usoei, gogaikarriak dira eta arriskutsuak osasunerako (Don’t feed the pigeons. They are a nuisance and a health hazard). Nik zera gaineratuko nukeen kartel hartan: eta arrunt kaltegarriak dira literaturarako (and obnoxious to literature), bi mila urtetako topiko poetiko kaskarrak baitaramatzate sorbalden gainean –beharbada sorbalden aipua ez da zientifikoki sobera zuzena–. Maiz, obretan langileei edo makinei edo auskalo zeri begira egoten diren agureei irri egiten diegu, amultsuki bada ere, baina badira hura baino subespezie arriskutsuagokoak direnak: usoei ogi-apurrak botatzen dizkienak. Baina utz ditzagun usoak alde batera, bertzenaz akaso berridatzi beharko baitut hasmentako adierazpena, animalien holokausto baten kontrakoa naizela dioen hori.\nEz ditut animaliak maite, eta ez dut sobera ongi ulertzen anitzek etxeko animaliei dieten maitasuna. “Animaliak arras fidelak dira” diote zenbaitek; baina, ongi ulertu badut, dena nahiko mekanikoa baita: etxeko animalia –zakurra, batez ere– egoki tratatuz gero, hark bere “amodioa” emanen dizu, eta, gainera, ez dizu problemarik sortuko: ez da telebistako urrutiko agintea hartzen saiatuko, katea aldatzeko; ez ditu zure gustu musikalak zalantzan jarriko; eta, oro har, ez die zure erabakiei kritikarik eginen. Zakur bat maitatzea gizaki bat maitatzea bezala da, baina bigarren honek eragin litzakeen arazo guziak kenduta. Beraz, etxeko animalia ordezko bat da, ordezko triste bat. Fidela eta, batez ere, arriskurik gabea. “Zakur batek, ongi tratatuz gero, ez dizu inoiz traiziorik eginen”, diote batzuek. Eta egia da, baina ez dakit meritu handia den traizioa zer den ere ez dakien animalia batek traiziorik ez egitea. Bertze gizaki batekin bizitzeak bi norabideko negoziazioa eskatzen du, negoziazio zaila batzuetan (ia-ia nazioarteko egiaztatzaileak beharko lituzkeena, zenbaitetan); animalia batekin bizitzeak norabide bakarreko dinamika eskatzen du, galde-erantzun mekanikoen dinamika: zuk eman eta hark erantzun. Animaliei diegun amodioa, edo, hobeki erranda, animaliei zenbaitek dieten amodioa maitasun erraza iduritzen zait, erosoa, kasik koldarra erranen nuke. Animaliak gizakien ordezko dirutan garesti baina sentimendutan merkeak izaten dira maiz. Uztekotan, utziko dizkiguten zauriak –zauri sentimentalez ari naiz– ez dira inoiz izanen bikotekide batek edo adiskide batek utziko dizkigunen tamainakoak.\nHorregatik, ordezko bat bilatzez gerotan, nik gauzak nahiago ditut. Animaliak bezala, gauzak ere fidelak izaten dira, eta –ordenagailuak izan ezik– ez dizute inoiz traiziorik eginen. Nik, adibidez, nire arkatzak maite nituen txikitan, eta orain nire liburuak: ez bakarrik edukia, baita objektua bera ere. Berriki, aspaldian erosia nuen liburu aurkitu ezinik (susmoa dut sabaian dagoela, baina auskalo non), berriz erosi dut eta horrek drama txiki bat eragin du nire baitan, inoiz traiziorik eginen ez didan horri traizio egin izan banio. Bai: objektuei diegun maitasuna ere, batzuek animalia dietena bezala, erosoa da, eta erraza, eta barregarri samarra, eta, nahi bada, koldarra. Baina izenondo horiek guziak egia izanda ere, gauzekiko amodioa zintzoa da: azken batean, badakigu gauzei buruz ari garela, eta, beraz, gauza horiei antropomorfizatzeko tentazioa ttikiagoa izanen da beti: inork ez du erranen “zer adimentsuak den nire ordenagailua”; bai, ordea, “zer azkarrak diren zakurrak”. Inork ez du erranen “zer amultsua den nire zorrozkailua”; bai, ordea, “zer kariñosoa den nire katua”. Badakigu gauzen gainean paratzen dugun maitasuna norabide bakarrekoa dela: geronek jartzen dugu, eta zenbait gauzak guregan pizten dituzten oroitzapenak geronek ekarriak dira. Duela egun batzuk, Idurre Eskisabelek idatzi zuen amodioa fikzio bat dela. Ados nago, baina gaineratuko nuke, nobelekin egin dugun bezala, fikzio onak, erdipurdikoak eta kaskarrak bereizten ahal ditugula. Badakigu gauzekin dugun harremana gezur hutsa dela, eta, alde horretatik, fikzio zintzoa da; animaliekin duguna, berriz, maiz egiatzat jotzeko joera izaten dugu.\nJendea zenbat eta gehiago ezagutu, orduan eta gehiago maite ditut animaliak: hala diote zenbaitek, esaldia probokatzailea delakoan. Nik horrelako esaldiak zenbat eta gehiago entzun eta orduan eta gusturago egoten naiz ordenagailuaren aitzinean. Gauzak maite ditudan bezala, maite baititut adiskidetasun birtualak ere, eta Interneten fikzioa izaten da nagusi, batez ere sare sozialetan. Batzuetan, halere, Twitterren edo Facebooken bidez aurkitutako jendea aurrez aurre ezagutu bertze erremediorik ez da. Momentu arriskutsua izaten da: ni ezagututa, gogoko izanen nau Twitterren nirekin hain ongi moldatzen den horrek? Edo dezepzioa hartuko du? Lagun minak bihurtuko gara? Maitaleak? Traizio eginen dit inoiz? Baina jendearekin ditugun harremanak, animaliekin ditugunak ez bezala, horregatik dira interesgarriak: konplexuak eta arriskutsuak direlako.